text:
Abafite ubumuga bw’ingingo batagira utugare bakwiye kuduhabwa-Dr Mukabaramba
Yanditswe na KAYITARE JEAN PAUL
Umunyamabaganga wa Leta ushinzwe imibereho myiza y’abaturage muri Minisiteri y’Ubutegetsi bw’igihugu, Dr Mukabaramba Alvera, atangaza ko abafite ubumuga bw’ingingo batagira utugare bakwiye kuduhabwa, anasaba abayobozi bashinzwe imibereho myiza mu turere ko bakwiye kwita ku kibazo cy’abagisabiriza ku muhanda.
Ibi Dr Mukabaramba yabigarutseho mu mahugurwa y’umunsi umwe i Bugesera akaba yari ahuje Abayobozi b’Uturere bungirije bashinzwe imibereho myiza y’abaturage. Kimwe mu byibanzweho muri aya mahugurwa, Umunyamabanga wa Leta muri MINALOC asobanura ko ari ukwinjiza abafite ubumuga muri gahunda za Leta. Ati “Kwinjiza abantu bafite ubumuga muri gahunda za Leta, ni umurongo tugomba gukurikiza”.
Avuga kandi ko hari ababyeyi bagihisha abana bagifite ubumuga ntibige, ntibitabweho, akagaragaza ko ari ikibazo k’imyumvire, agasaba ko bakwitabwaho. Ati “Ibyo bibazo byitabweho bage mu ngo, hakorwe ubukangurambaga, nta bwo twagombye kugira ibibazo hari abantu bashinzwe abafite ubumuga ku karere, nimumenye ibibazo bihari hakorwe ubuvugizi”.
Dr Mukabaramba avuga ko hari aho umuntu asanga abafite ubumuga bagisabiriza. Yahishuye ko hari abafite utugare basiga mu rugo bakajya gusabiriza, ariko hakaba hari n’abasabiriza batagira utugare kandi bakwiye kuduhabwa. Ati “Hari abo tuba twahaye ubufasha ariko hakabura ababikurikirana”.
Umunyamabanga Nshingwabikorwa w’Inama y’Igihugu y’Abafite Ubumuga (NCPD), Ndayisaba Emmanuel, avuga ko kuva iyi nama yajyaho mu 2011 hari intambwe imaze guterwa harimo no guhindura imyumvire.
Ati “Mu mwaka wa 2011 abantu ntibumvaga uru rwego icyo ruje gukora, ni yo mpamvu twashyize imbaraga mu gukora ubuvugizi kugira ngo umuryango nyarwanda wumve neza ubumuga icyo ari cyo nuko ababufite bashyira ingufu mu gushyira abafite ubumuga mu iterambere ry’igihugu”.
Umuyobozi wungirije w’Akarere ka Musanze ushinzewe imibereho myiza, Uwamariya Marie Claire, avuga ko Akarere kagira gahunda zitandukanye zo kwinjiza abafite ubumuga mu bikorwa bya Leta kandi bikaba biri no mu mihigo y’akarere.
Ati “Twabishyize mu mihigo y’akarere aho buri mwaka duhiga kugurira abafite ubumuga inyunganirangingo ndetse n’insimburangingo. Twashyizeho gahunda yo kubateza imbere binyuze mu mikino kuko nk’akarere dufite imikino irenga irindwi abantu bafite ubumuga bidagaduriramo ndetse bajya no mu marushanwa. Mu ngengo y’imari y’akarere tugira umwihariko wo gufasha abafite ubumuga”.
Mukamana Claudette, Umuyobozi wungirije w’Akarere ka Nyamasheke mu Ntara y’Iburengerazuba asobanura ko abafite ubumuga batahejwe muri VUP, mu mirimo y’amaboko yoroheje hose ubasangamo.
Akomeza asobanura ko muri uyu mwaka hari kopetarive z’abafite ubumuga akarere kateye inkunga ya miliyoni zirenga ebyiri.
Ati “Muri uyu mwaka twateye inkunga koperative z’abafite ubumuga aho twabahaye miliyoni zirenga ebyiri. Mu mihigo dushyiramo ibikorwa by’abafite ubumuga nko mu ngengo y’imari y’uyu mwaka 2017/2018, twari twateganyije ko dushyiramo miliyoni zirenga 37 ariko tumaze gukoresha miliyoni zirenga 47”.


c: text/html

text:
Akenshi na kenshi umukobwa cyangwa umugore akunze kumva atameze neza
mu mabere ye aribwa, ugasanga biramuhangayikishije,usibye ko atari
ibyo gukinisha kuko hari ubwo bishobora kuba biturutse no ku zindi ndwara,
rimwe na rimwe zishobora kumugiraho ingaruka zikomeye mu
mubiri, ububabare butangirira ku moko y'ibere bugakomereza no mu bindi bice
birigize.
guterwa na zimwe mu mpamvu zikurikira zigabanijerimo ibyiciro bibiri.
Impamvu z'ingenzi zishobora gutuma umuntu ababara amabere, zidafite aho
zihuriye n'uburwayi :
- kuba umuntu ari mu mihango
- kuba umuntu atwite, cyane cyane iyo ari mu gihembwe cya mbere cyangwa atwaye
inda akiri muto
- kuva mu bwana ajya mu bukure
- kuba yonsa
- kuba yegereje guca imbyaro
Indwara zishobora gutuma umuntu ababara amabere
- kwangirika k'umutima guterwa no kunywa inzoga
- kubura imihango
- kwangirika kw'imikaya y'amabere
- ibibyimba byo mu mabere

robotstxt: allowed

filter: keep


text:
Ubwiza bw’Umujyi wa Kigali: Urugero rwo kwibohora nyako (Amafoto)
Ubwiza bugaragara ku misozi itandukanye igize Umujyi wa Kigali butandukanye n’uko uyu mujyi wagaragaraga mbere y’imyaka 27 ishize aho ubuzima bwasaga n’ubwahagaze.
Benshi mu bari batuye Kigali bagerageje guhungira kuri iyi misozi mu gihe cya Jenoside yakorewe Abatutsi bashaka ubwihisho ariko iyi misozi ntiyabasha kubahisha.
Ahubwo abicanyi bakurikiye abahungiye muri iyi misozi barahabicira bafite intego yo kubatsemba ngo hatagira n’umwe uzasigara wo kubara inkuru.
Nyuma y’imyaka 27 ishize urugamba rwo kubohora Igihugu rurangiye, ubwiza bugaragara kuri iyi misozi y’Umujyi wa Kigali muri iki gihe ni ikimenyetso cy’iterambere rimaze kugerwaho.
Ni imisozi igaragaraho inyubako zibereye ijisho zigiye ziri ahantu hitegeye ibindi bice by’Umujyi ku buryo iyi misozi yongera ubwiza bw’aho izo nyubako ziherereye nk’uko bigaragara muri aya mafoto.
Amafoto: Plaisir Muzogeye/Kigali Today
Ibitekerezo ( 1 )
Iyi ni paradizo rwose.Kigali ni umujyi mwiza ugira isuku,Ikindi turusha abandi,ni umutekano abandi babuze.Niyo mpamvu abanyamahanga baza ku bwinshi.Ariko tujye twibuka ko nkuko ijambo ry’imana rivuga,dutegereje paradizo nyayo,ubwo ibibazo byose bizavaho,harimo n’urupfu.Gusa iyo paradizo izaturwamo gusa n’abantu bumvira imana.Kubera ko abakora ibyo itubuza bose izabakura mu isi ku munsi wa nyuma.Kuli uwo munsi kandi,izazura abantu bapfuye barayumviraga.Ni Yesu ubwe wabivuze muli Yohana igice cya 6,umurongo wa 40.


text:
Inshuti yangejejeho inkuru ya Narcisse Ndahimana n’umufasha we Concilie Mutuyemariya, yari yayikurikije aya magambo : mbega ishema, mbega ubupfura. Byanteye amatsiko yo kuyifungura no kuyumva yose.
Nyuma yo gukurikira kiriya kiganiro ku buryo burambuye, nahamagaye uwakingejejeho, mubaza icyo twamarira uriya muryango. Yansubije ko ku ruhande rwe yabitangiye. Ubwo nanjye nihutiye kubigeza ku zindi nshuti za hafi, mbona nazo zibyakiriye neza.
Iminsi mike nyuma nabonye igitekerezo cyo gufasha uriya muryango hari n’abandi benshi mu Rwanda bakitabiriye.
Nifuzaga muri aka kanya kugira icyo mvuga kuri uriya murayngo n’ubufasha burimo kuwukorerwa.
Igice cya mbere : Amasoma nakuye muri kiriya kiganiro ku mibereho y’umuntu ku giti cye, no kubuzima bw’igihugu cyacu muri rusange.
Uriya muryango washyizwe ahagaragara kugirango utubere isomo.
Narcisse Ndahimana n’umuryango we barabaye cyane. Aka ya ndirimbo ya kera ngo « umugabo mu kaga ». Ariko na none si we mugabo ubabaye kurusha abandi kuri iyi isi, si na wo muryango w’abanyarwanda ufite ibibazo kurusha iyindi yose ihora itambutswa ku mbuga.
None se kuki kiriya kiganiro cyakomanze ku mutima wa benshi kikabatera gushakisha uburyo bwo gufasha uriya muryango ?
Uburyo Ndahimana n’uwo bashakanye babayeho mu bukene n’uburwayi bwabo, amagambo batubwira, ni inyigisho zikomeye z’ubuzima. Birakomeye kuzica ku ruhande.
- Ngo usohotse uko ari ntabugayirwa.
Ndahimana yagiye mu rukiko yambaye gikene. Bitera benshi kumushungera, binumvikana ndetse ko bamwe bamukwena. We nta kibazo abibonamo. Igisubizo cye ni uko usohotse uko ari atagombye kubugayirwa. Ubu bukwe bwatumye nongera kwibaza ku mashusho mbona y’amakwe (n’indi minsi mikuru) akorwa muri iki gihe n’abanyarwanda (abari mu gihugu, no hanze yacyo). Ariya mafranga y’akayabo akoreshwa mu tuntu n’utundi, tumwe tunatafite n’umumaro ugaragara, ni bangahe baba bayatunze ?
Duhereye kuri iriya nkuru ya Ndahimana tubyibazeho rwose. Twige kubaho uko tureshya, tureke kwiyerekana uko tutari, kuko ingaruka ziza nyuma ni twe twenyine zireba. C’est une question d’honneur et de dignité. Ishema n’icyubahiro si ukwiresheshya n’abagusumba kure, ahubwo ni ukwiyemera uko uri, ukigaragaza gutyo.
Iyi nkuru y’umuryango wa Ndahimana izaba igize akarusho, ejo n’ejo bundi abasore n’inkumi bagiye gushinga ingo zabo nibafata umugambi wo kujyayo uko bifite, akayabo k’amafranga yasesagurwaga mu birori agakoreshwa mu kwiteza imbere. Bizitwe « A la mode Ndahimana ». Birareba buri munyarwanda ku giti cye ! Ese aho ntibireba n’igihugu ubwacyo, mu buryo gikoresha amikoro make gifite ?
Muri ibyo byose kandi, Ndahimana nta munabi yifitemo, nta shyali, nta rwango agaragaza. Ahubwo arifuriza abifite kunezerwa mu byo bafite.
- Kwumva ko ubukene butabatesha ishema ry’abo, nk’umugore n’umugore, nk’umurayngo.
Ni muri urwo rwego bifuje gusezerana imbere y’Imana na leta no kubatirisha abana babo. Kuko batifuza kuba à la marge de la société (gahuru). Kuba ari abakene ntibibabuza kwiyumvamo agciro ka buri wese. Agaciro kawe nk’umuntu ntugaterwa n’ibyo utunze, ugaheshwa mbere na mbere n’uko witwa « umuntu », ubundi ukagakura ku buryo uhagarara ku byo wemera.
- « Urukundo, agaciro k’isezerano, umuryango ; kwizera Imana »
Sinirwa ngaruka ku rukundo rugaragara muri uyu muryango. Uyu mugore aratangaje gusa : Uburyo yanambiye ku mugabo we, agokera urugo rwe. Baragira bati ikingenzi ni ugufatinkanya mu bukene bwacu, Kungurana inama, Gushyira hamwe, …. « Ko bitagombera amashuli, ntibinagomba amafranga ; mbibarize bitunaniza iki ?!!
Ibi ubizanye mu mibereho rusange y’igihugu cyacu biravuga ngo abakene, ibimuga, abarwayi, ni abacu, ntitugomba kubatererana, kubasuzugura, ahubwo tugomba kwita ku mibereho myiza yabo.
Igice cya kabili : Ndahimana n’umuryango nibafashwe ariko bubahwe mu buryo babayeho n’abo aribo
Ibikorwa byatangijwe byo gufasha Ndahimana ntawe utabishima. Nyamara, gufasha kwa Ndahimana, ntibiduha uburenganzira bwo kubagira igikinisho cyangwa se des bêtes de cirque, ntitugomba kubatesha valeurs basanzwe bagenderaho, kuko ni bazitakaza, ibyo bubatse byose bizasenyuka.
Ngo yari yambaye kambabili, none tugiye kumwambika ya myambaro ba Ministre bambara. Kubera iki ? Ibyo ni ugukora nka Baneti. Urwo si urwego rwe. Ndahimana ntabwo ari igiti cya noheli, cyangwa se ifarasi bashyiraho amabara yose ntawe ubibajije icyo bibitekerezaho. Ni umugabo uri mu rugo rwe. Ngo muzamutwara mu mavatiri akomeye agiye kwa padiri ? hanyuma se ni akanguka ? Buzaba ari ubukwe bwe cyangwa ubwanyu ?
Nitumuhe ubushobozi, hanyuma tumurekere uburenganzira bwo kubukoresha uko yiyumva, bihwanye n’uko yibona et pas uko dushaka kumubona. Yatweretse twese ko kuri urwo rwego aturusha byinshi. Murashaka kumugusha mu mitego abenshi twaguyemo ?
Ibi birareba n’abajya kwifotozanya na bo. Mwabahaye amahoro koko ? Ntabwo ari ingagi mu birunga. Mushobora kubakemurira ikibazo gikomeye cy’amikoro bafite ubu, ariko mukabasigira ikindi gikomeye cyo kwibura bagahinduka ibihindugembe. Nimubibarinde, muzaba muberetse koko ko mwabakunze. RESPECT.


text:
Gasabo: Agiye kwaka gatanya kuko umugabo we atemera ko batera akabariro
AKAZUBA Cynthia (izina yahawe) ni umugore ufite abana babiri. Atuye mu karere ka Gasabo mu mujyi wa Kigali. Amaze imyaka 8 ashyingiranwe n’umugabo we ariko mu ugo rwabo rwaranzwe n’amakimbiranemu nyuma y’imyaka micye bashyingiranwe.
AKAZUBA ashinja umugabo we kumukorera ihohotera rishingiye ku gitsina, by’umwihariko kutubahiza inshingano z’urugo muri gahunda zirebana no gutera akabariro hagati y’abashyingiranwe. Mu buhamya bwe, AKAZUBA Cynthia asobanura ko muri iki gihe atakibana n’umugabo we ndetse ko akeneye gatanya (divorce) byemewe n’amategeko.
AKAZUBA Cynthia agira ati “Nakorewe ihohoterwa rishingiye kugitsina. Ubusanzwe tuziko iyo ukoze ubukwe cyangwa ugashaka umugabo bimwe mubyo uba umukeneyeho harimo na gahunda zokubaka urugo (akabariro). Hari igihe nabaga mushaka nkamubura, ndamwifuza nkamubura akaba ariyo mpamvu mushinja kunkorera ihohotera rishingiye ku kunyima uburenganzira bwanjye bwo gukora gahunda zihuza abagabo n’abagore (akabariro)”.
Akazuba akomeza avuga ko umugabo we yamwimaga umwanya kandi ari mu rugo ntaho yagiye kandi ntakintu ari gukora. “Ibi byabayeho inshuro nyinshi. Ukwezi kumwe, amezi abiri, atatu…. Bikambabaza cyane. Icyambabaje kurusha ibindi ni igihe nari ntwite, nzakumutwarira nkumva ndamwifuza cyane bidasanzwe, ariko agakomeza kunyima umwanya” .
Avuga ko byatangiye mu mwaka wa 2013 ubwo yari atwite inda y’umwana wabo wanyuma baheruka kubyarana. Kuva icyo gihe kugeza ubu ntabwo Akazuba arongera guhura n’umugabo we kandi ntabwo bakivugana no kuri telefoni.
Akazuba akomeza ubuhamya bwe, agira ati “Nyuma y’igihe nakomeje kubabazwa n’uko umugabo wanjye ajya mu bandi bagore kandi ansize mu rugo, naramurakariye cyane ndetse mubwira nabi biramubabaza, bituviramo gutandukana burundu, n’ubwo tutarajya mu rukiko ngo dutandukane byemewe n’amategeko”.
Uyu mugore avuga ko ikibazo cye yakigejeje mu buyobozi ariko akaza gutangazwa n’uko amakosa yose bahise bayamugerekaho, kandi yarumvaga ari umugabo wamuhemukiye ndetse agasiga akomerekeje umutima we. Ati “ikirego nakigejeje muri RIB ariko hashize iminsi mbona abayobozi batangiye kunyandikira bambwira ko ari njyewe uregwa muri dosiye ngo kuko nahemukiye umugabo, mbonye bimeze bityo mbivamo”.
Umugabo we ntabwo yifuje kugira icyo avuga kuri iyi nkuru, kuko yemeza ko ibyabaye byose abifata
nk’ubuzima bwe bwite bidakwiye kujya mu itangazamakuru.
Icyo amategeko abivugaho
Ikigo CERULAR giharanira iyubahirizwa ry’amategeko mu Rwanda gisobanura ko ibibazo nk’ibi bikwiye gukemuka ntamananiza abayeho mu gihe impande zombi ziyambaje inzira y’ubutabera. Umwe mu banyamategeko bakorana n’iki kigo asobanura ko ikibazo cy’uyu mubyeyi witwa AKAZUBA ndetse n’abandi bahuje ikibazo nawe bakwiye gusobanukirwa icyo amategeko ateganya ndetse nabo ubwabo bakamenya uburenganzira bwabo, cyane cyane mu gihe bakeneye gatanya (divorce).
Ati “Dukurikije ikibazo cy’uwo muntu birumvika gatanya kandi akayihabwa. Kuko niba koko umugabo asambana hanze, akanamuhoza ku nkeke, akamukorera iryo hohoterwa rishingiye ku gitsina n’ibindi ibyo nibyo yaheraho abishakira ibimenyetso yakwerekana mu rukiko, bakabona kumuha gatanya”.
Ubusanzwe itegeko rigenga abantu n’umuryango ryo mu mwaka w’i 2016, mu ngingo yaryo ya 218 ivuga kumpamvu zo gutana burundu kubashakanye, ivuga ko buri wese hagati y’abashakanye afite uburenganzira bwo gusaba gutandukana burundu na mugenzi we kubera impamvu zigera ku 8 zigaragara muri iri tegeko. Izo mpamvu umunani harimo ubusambanyi, guta urugo nibura mu gihe cy’amezi 12 akurikirana, igihano cy’icyaha gisebeje, kwanga gutanga ibitunga urugo, guhoza ku nkeke, ihohoterwa rishingiye kugitsina, kumara nibura imyaka 2 batabana ku bushake bwabo, kutabana mu gihe kirenze amezi 12 akurikirana uhereye igihe habereye ishyingirwa nta mpamvu zifite ishingiro zihari.
Iri tegeko ariko risobanura ko kutabana bitewe n’uko umwe mu bashyingiranywe afashwe nabi ntabwo byitwa guta urugo mu gihe yagiye abimenyesheje ubuyobozi bumwegereye bigakorerwa inyandiko.
MUKESHIMANA Divine


text:
Imbaraga z’ubuhamya bw’abakobwa mu gufasha urungano
Yanditswe na NTAWITONDA JEAN CLAUDE
Igitekerezo cyanditswe na Denyse Umuhuza, wahoze ari Umunyamakuru wa Ni Nyampinga, akaba n’umwanditsi w’ibitabo by’inkuru zigisha abana.
Nk’umunyarwandakazi ukiri muto, nagize amahirwe yihariye yo kuba ijwi ry’abakobwa b’u Rwanda ngaragaza ingorane bahura na zo ntibagiwe n’ubushobozi bwo gukora bifitemo. Mu bushobozi mfite ndi umuhamya w’imbaraga zo gusangiza abandi ibyakubayeho n’uruhare bigira mu kuremera abakobwa amahirwe y’iterambere.
Nibuka imigani nyogokuru yanciraga igihe nari mfite imyaka itanu, n’inyigisho ziteye amatsiko zabaga ziyigize. Uko ngenda nkura mbona ibisobanuro byimbitse by’iyo migani kandi bizanshimisha kuyicira abana nzabyara. Gutanga ubuhamya bw’ibyakubayeho bifasha abantu uko ibihe biha ibindi, bikanatuma batekereza byihuse ku bisobizo by’ibibazo bikomeye.
Uyu munsi Mpuzamahanga wahariwe abagore ni amahirwe yo kugaragaza imbogamizi abagore, by’umwihariko abana b’abakobwa bagihura nazo no kuzishakira ibisubizo, ari na cyo gihe gikwiye cyo kuvuga ku buhamya bw’iterambere ry’abakobwa b’Abanyarwandakazi.
Ndibuka umunsi umwe mu 2015 ubwo abanyamakuru ba Ni Nyampinga, nanjye ndimo, twakoraga igitaramo mu karere ka Nyabihu ku munsi Mpuzamahanga w’abagore. Mu mbaga yitabiriye ibirori hahagurutse umukobwa w’imyaka 11 y’amavuko uvuka muri ako karere, abara inkuru yumvise kuri radiyo yamufashije.
Iyi nkuru yari iy’umukobwa wo mu karere ka Nyaruguru wahiriwe n’ubucuruzi bw’inyama. Na none kandi nk’umwanditsi w’ibitabo by’abana wavukiye mu karere ka Musanze, nashimishijwe no kumva abanyeshuri biga mu mashuri abanza mu karere ka Karongi bavuga ibyo bigiye ku bitabo nandika.
Iyo ibitangazamakuru bivanga ubuhamya mu nkuru z’amajwi aca kuri radiyo, mu bitabo, ibinyamakuru cyangwa televiziyo, bukwira henshi bugafasha abantu mu bihugu binyuranye ku Isi.
Gutanga ubuhamya bishobora kuba inzira ihamye yo kurema abantu b’icyitegererezo. Ubwo nari umunyamakuru wa Ni Nyampiga nagize amahirwe yo guhura na Lilian (soma Liliyane), umukobwa wahanze ikoranabuhanga (application) rifasha abahinzi kubona amakuru yerekeye ubuhinzi bifashishije telefoni igezweho.
Ubuhamya bwe bwateye umwete abakobwa benshi batangira imishinga igaragaza itandukaniro mu gihugu.
Ikindi kandi, ndabizi ko inkuru mpimbano zigisha zifasha guhangana n’ibibazo bikomeye bukanakurura buri wese. Njya mbona ibyishimo n’umunezero basaza banjye na papa bagira iyo mama akuye radiyo mu cyumba ngo twumve ikinamico.
Nk’umwe mu bategura ikinamico ‘Ni Nyampinga Sakwe’ ivuga ku buzima bwa buri munsi bw’abahungu n’abakobwa mu Rwanda, mbona umusaruro mwiza ubu buryo bwo kubara inkuru butanga mu guhindura imibereho y’urubyiruko n’umuryango nyarwanda muri rusange.
Uyu munsi ni uw’umunezero kuri twe abakobwa n’abagore b’u Rwanda kuko dufite politiki y’uburinganire ifite icyerekezo kizima, tukagira ibiganiro, amakinamico aca kuri radiyo no mu binyamakuru, byose bigambije kurema imibereho mishya ku bakobwa.
Babyeyi, basaza bacu, barezi namwe bayobozi, nizera ntashidikanya ko guhuza imbaraga dushyigikira iyi gahunda bizarushaho kuremera amahirwe menshi abagore n’abakobwa nk’inkingi ya mwamba yo kubaka ahazaza heza.
Kubona buri wese abaye umufatanyabikorwa wacu byambera impano y’igitangaza nakwishimira kubona nk’umukobwa, kuri uyu munsi Mpuzamahanga wahawiwe abagore; ndizera ko byashimisha n’abandi bakobwa ndetse n’abagore.
Ubuhamya bw’abakobwa 600 b’Abanyarwandakazi bwakoze ku mitima ya benshi
Mu gihe u Rwanda rwizihiza Umunsi Mpuzamahanga w’Abagore, abakobwa barenga 600 b’Abanyarwandakazi batanze ubuhamya bwafashije umubare munini w’urungano rwabo guhindura icyerekezo cy’ubuzima.
Kuri uyu wa 8 Werurwe 2018, isi yose irishimira agaciro umugore yasubijwe mu iterambere ry’umuryango, umuco, ubukungu ndetse na politiki. Mu Rwanda, uyu munsi wizihijwe ku nshuro ya 42 guhera mu 1975, ufite insanganyamatsiko igira iti: “Munyarwandakazi, komeza umurava mu iterambere twubake u Rwanda twifuza.”
Kwizihiza Umunsi Mpuzamahanga w’Abagore mu Rwanda bifite ishingiro kuko rwabaye intangarugero ku isi yose mu kwimakaza ihame ry’uburinganire n’ubwuzuzanye hagati y’umugabo n’umugore. Gushyigikira umugore ni imwe mu nkingi iterambere ry’igihugu rishingiyeho kandi banashyigikiwe na politiki ya Guverinoma, imiryango mpuzamahanga itegamiye kuri Leta ndetse n’ikorera mu gihugu.
Girl Effect umuryango utegamiye kuri Leta uharanira iterambere ry’abakobwa n’urubyiruko muri rusange binyuze mu muyoboro w’ibitangazamakuru bya Ni Nyampinga . Ni Nyampinga yatangiye muri 2011 izingiye ku muco Nyarwanda ndetse n’agaciro k’umwana w’umukobwa, igamije kugira uruhare mu guhindura imyumvire no gukangurira abakobwa ndetse n’urubyiruko muri rusange guharanira kwiteza imbere.
Inkuru mpamo z’abakobwa b’Abanyarwandakazi biteje imbere zihitishwa mu kinyamakuru “Ni Nyampinga”, mu kiganiro gica ku maradio atandukanye mu gihugu inshuro 3 buri cyumweru, amakuru anyuzwa kuri murandasi (website) n’uburyo bw’amajwi aho uhamagara ku murongo 1019 ukumva ibiganiro binyuranye kuri telefoni igendanwa.
Izi nkuru zagize uruhare mu kwigisha urubyiruko rw’u Rwanda, zagiye zitarwa n’abanyamakuru b’abakobwa babihuguriwe, ku buryo guhera mu mwaka wa 2011 hamaze gutangazwa inkuru zirenga 600.
Imwe muri zo wasanga muri nimero nshya ya “Ni Nyampinga” ni iya Sandrine w’imyaka 20 y’amavuko ukomoka mu Karere ka Gatsibo. Yakabije inzozi zo gukora umurimo w’ubukanishi none ubu arakirigita ifaranga atarinze gutega amaboko.
Sandrine ati: “Nigiriye icyizere, ntega amatwi abangiriye inama kandi mfite ubushake bwo gukora. Gusa iyo papa umbyara atanshyigikira, ntibyari kunyorohera kubigeraho.”
Uyu mwangavu yiyemeje gukurikira umuhamagaro wo kwikorera ari umukanishi. Ise umubyara na we ni uwo gushimirwa kuko yamushyigikiye amwishyurira amafaranga y’ishuri, bituma yiga imyuga n’ubumenyi ngiro ndetse abasha kugura ibikoresho yari akeneye ngo akabye inzozi ze.
Ni Nyampinga yafashije abarenga kimwe cya kabiri cy’Abanyarwanda
Abarenga miliyoni 6.6 z’Abanyarwanda bumvise ibya “Ni Nyampinga” mu myaka 67 ishize, kimwe cya kabiri bumvise ibiganiro kuri radiyo cyangwa basoma Ikinyamakuru “Ni Nyampinga” mu gihe 4/10 bakurikirana “Ni Nyampinga” ubudasiba guhera mu mwaka wa 2011.
Emma Roscoe, Umuyobozi w’Umuryango Girl Effect yagize ati: “’Ni Nyampinga’ ni ijwi ry’abakobwa b’Abanyarwandakazi, ariko ntitwirengagiza uruhare rw’ababana nabo nk’imiryango, inshuti, abarimu, abaturanyi n’abayobozi, babafasha kugera ku ntsinzi igirira akamaro buri wese.”
Akamaro kagutse ka “Ni Nyampinga” kagaragarira mu bushakashatsi bwa vuba bugaragaza ko 48% by’abahungu b’ingimbi bari hagati y’imyaka 10 na 19 bakurikirana inkuru zitangazwa buri gihe.
Nyuma yo kubona uburyo ikinyamakuru gikunzwe cyane n’abahungu n’abakobwa, hatangijwe ikinamico ‘Ni Nyampinga Sakwe’ inyura kuri radiyo guhera muri Nzeri 2017 buri wa Gatandatu saa munani kuri Contact FM no ku wa Mbere saa 7:45 z’umugoroba kuri Magic FM na Radio Rwanda. Iyi kinamico ikinwamo ubuzima bw’abahungu n’abakobwa bagaragaza ubuzima bw’ubucuti hagati yabo n’uko bafatanya gushaka ibisubizo by’ibibazo bahura na byo.
‘Ni Nyampinga Sakwe’ yifashishwa mu kugaragaza ibibazo bikomeye byugarije urubyiruko bigoranye kugaragaza mu nkuru mpamo. Ibi bibazo kandi bisobanurwa no muri ‘Baza Shangazi’, ariho asubiriza ibibazo byihariye byoherezwa n’ingimbi n’abangavu. Buri cyumweru “Ni Nyampinga” yakira ubutumwa bugufi burenga 1,000 bwibanda ku bibazo babaza ‘Shangazi’ akabisubiriza mu kiganiro cya radiyo no mu kinyamakuru Ni Nyampinga.
Kuba “Ni Nyampinga” itangaza inkuru mpamo n’imikino yigisha bituma ikundwa cyane n’urubyiruko rw’u Rwanda ku buryo iza mu binyamakuru bikunzwe cyane mu gihugu.
Emma Roscoe yagize ati: “Amagana y’abakobwa b’u Rwanda badufashije kubaka ‘Ni Nyampinga’ basangiza Abanyarwanda bose ubutwari bwabaranze ndetse n’intego n’inzozi zabo; ni inshingano zacu gukomeza gusakaza inkuru nyinshi zubaka.”
Emma yongeyeho ko kuri uyu munsi u Rwanda rwifatanya n’amahanga kwishimira iterambere ry’abagore n’abakobwa, bizeye guterwa ingabo mu bitugu n’inshuti, imiryango n’ubuyobozi mu gushyigikira abakobwa biyemeje guhindura imyumvire y’urungano rwabo bifashishije ubuhamya bwabo.


text:
YASUWE 50
Igitabo “Intimba y’ineza umusirimu utazwi” ni igitabo cy’Umwanditsi Muvunankiko Rusagara Valens kigiye gusohoka mu gihe cya vuba, kikaba kivuga ku mibereho ya bamwe mu bana b’impfubyi barererwa mu miryango y’abo bafitanye isano cyangwa aba barera nk’abishingizi, ariko bakabafata nabi ntibazirikane ko aribo babyeyi n’abakomeye b’ejo hazaza nk’uko umutwe w’iki gitabo ubisobanura.
Mu kiganiro Muvunankiko Rusagara Valens yagiranye na Rwandanews24 yatangiye avuga aho igitekerezo cyo kwandika iki gitabo cyavuye.
Muvunankiko: Igitekerezo cyo kwandika igitabo cyaje mu mwaka wa 2015.
Umunyamakuru: Watangiye kwandika iki gitabo ryari?
Muvunankiko: Natangiye mu kwezi kwa Nyakanga 2016 ndangije Kaminuza.
Umunyamakuru: Izina ry’iki gitabo ‘Intimba y’ineza umusirimu utazwi’ rishatse kuvuga iki?
Muvunankiko: – Intimba y’ineza: Intimba ku bantu bazi igicuma, murabizi ko kera ku ruyuzi. Iki gicuma rero iyo kirimo gukura kikaryamira ibuye gikura rya buye ritsikamira ako kantu kakinjiramo imbere kuburyo n’iyo igicuma cyeze ya ntimba yatewe n’ibuye kubera gutsikamira ntibikibuza kuba igicuma n’ubwo gifite ya ntimba cyakuranye kandi gikoreshwa umurimo wacyo kimwe n’ibindi byakuze bikerera ahantu heza.
Ibi ni kimwe no ku muntu. Umwana by’umwihariko ‘impfubyi’ wakuriye mu muryango umufata nabi ukamupyinagaza nk’uko byangendekeye mu mikurire yanjye, aba afite intimba ariko y’ineza kuko n’ubwo umuntu aba abayeho nabi ntibimubuza kugira ibitekerezo byubaka.
- Umusirimu utazwi: Ni ijambo rifite ubusobanuro bumwe n’umugani w’Ikinyarwanda ugira uti ‘utazi umukire yima umwa’. Umusirimu utazwi bisobanuye ko umuntu wese agiye azirikana ko umwana arera atazi uwo azaba we mu gihe kizaza yamufata neza kuko ni umusirimu utazwi.
Umunyamakuru: Uretse ubuzima bwawe bwite mu mikurire yawe, hari ikindi cyaba kivugwa muri iki gitabo?
Muvunankiko: Iki gitabo Intimba y’ineza umusirimu utazwi kigizwe n’ibice bine bitanga ubutumwa ku bana b’impfubyi bakuze babayeho nabi, urubyiruko nk’ababyeyi b’ejo hazaza, ababyeyi ndetse n’umuryango nyarwanda.
Umunyamakuru: Watubwira muri macye ubutumwa bugenewe buri cyiciro muri iki gitabo intimba y’ineza umusirimu utazwi?
Muvunankiko: Ubutumwa bw’Ingenzi nahaye urubyiruko muri ki gitabo bukubiye mu kiwihanganira ibigeragezo cyane ko iyo umuntu yihanganye agera ku ntsinzi.
Ubutumwa bureba Ababyeyi b’u Rwanda nyirizina ni uguharanira ishema ry’u Rwanda twahawe n’abakurambere kandi tukarwonka mu ibere ry’ababyeyi bacu!
Ubutumwa navuga bwa sosiyete nyarwanda ni ukugira umutima utabara no kurengera bene Kanyarwanda, kwigisha abato umuco mwiza w’abanyarwanda, indangagaciro na kirazira mu muryango nyarwanda .
Ikindi navuga kihishe muri iki gitabo ni ibaruwa z’umwimerere zandikiwe abantu batandukanye:
- Ibaruwa ifunguye uwabuze Abe yabandikiye
- Ibaruwa yandikiwe bene Kanyarerwanda
- Ibaruwa nandikiwe uwababajwe n’abe n’izindi zitandukanye kandi zanditse mukinyarwanda cy’umwimerere.
Umunyamakuru: Iki gitabo kizajya ahagaragara ryari?
Muvunankiko: Iki gitabo kiba cyaragiye ahagaragara, ariko nagize imbogamizi z’ubushobozi bucye. Iyo udafite amikoro ahagije iteka kugera ku ntego cyangwa gutera imbere bizamo imbogamizi nyinshi. Nanjye niko byangendekeye, hiyongeraho n’icyorezo cya covid19 kuburyo na bwa bushobozi bucye bwahungabanyijwe n’ingaruka z’iki cyorezo.
Iki cyorezo kiramutse kigabanyije ubukana tukabona dusubiye mu buzima busanzwe n’ubushobozi bukaboneka, muri Mata 2021 iki gitabo cyaba cyabagezeho n’ubwo hakibura byinshi ngo kirangire.
Umunyamakuru: Ese igitabo Intimba y’ineza umusirimu utazwi kizatangirwa ubuntu cyangwa kizagurishwa?
Muvunankiko: Igitabo kizaba kigurishwa, ariko kandi kizaba kiri ku giciro cyoroheye buri wese.
Umunyamakuru: Urakoze Muvunankiko.
Muvunankkiko: Murakoze cyane Rwandanews24, kandi ndabashimiye ku buvugizi mukorera abanyarwanda batandukanye bakarenganurwa abandi bakabona ubufasha.


text:
Ese ugira ahantu ukunda kujya maze ukumva wishimye? Ese uhakundira uko hasa cyangwa hari ikindi kihariye? Icyo uhakorera, ibihe byiza uhagirira n’inshuti zawe n’ibindi, ni byo bituma aho hantu hahinduka "Paradizo" kuri wowe. Twasuye ba ni nyampinga bo mu karere ka Gatsibo badutembereza ku kagezi ka warufu, aho baganirira bakanezezwa n’umutuzo waho. Twanasuye kandi abo muri Nyamagabe, batwereka amabuye manini bajya bicaraho iyo bavuye gutashya, bikabatera akanyamuneza.
ESE NAWE UFITE AHANTU UKUNDA KUJYA UKAGUBWA NEZA?
Dore inama zagufasha kwizera ko aho hantu wowe n’inshuti zawe muhafite umutekano:
- Banza umenye niba atari kure y’iwanyu. Niba ugiyeyo, zirikana kuhagera hakiri kare kugira ngo uze gutaha hakibona. Ubaye utarenza hagati y’iminota 10 na 15 y’urugendo rw’amaguru byaba ari byiza.
- Bwira umuntu mukuru igihe cyose ugiye aho hantu cyangwa igihe uza kuhanyura ugiye cyangwa uva aho bagutumye.
- Ntukageyo wenyine, cyanecyane mu gihe ari ahantu hihishe. Ni byiza kujyana n’inshuti zawe.
- Ni byiza kujyayo ku manywa, kandi ukabanza kwizera ko inzira ijyayo itanyura ku tubari cyangwa ahandi hatizewe umutekano
- Mu gihe inzira inyura mu ishyamba, banza ubaze umuntu mukuru wizeye niba nta nyamaswa zihaba cyangwa atari ishyamba rinini ku buryo wariburiramo.


text:
Uyu muhanzi benshi babona ko ari inkingi ya mwamba mu muziki uhimbaza Imana hano mu Rwanda , yari umwe mubahanzi benshi bari batumiwe mu gitaramo cya Rabagirana Worship Festival 2019.
Benshi mubari bitabiriye igitaramo bari bategereje cyane Simon Kabera dore ko indirimbo ze zafashe imitima yabo.
Mu gihe uyu muhanzi Simon Kabera yaramaze kuririmba indirimbo ebyiri ,ibyishimo byamurenze , afata akanya aganira gato n’abantu bitabiriye igitaramo , n’uko ababwira ikiganiro yagiranye n’umugabo wo muri Isilaheli .dore ko mu gihe gishize Imana ya muhaye umugisha akabasha kujyayo .
Uyu mugabo w’Umunyasilaheli yabajije [ Simon Kabera ]uko bemera ibya Kristo koko niba yarazutse ? n’uko Simon ashimangira ati:” Yesu yarazutse ni muzima yicaye mu cyubahiro mu Ijuru . Umunyasilaheli aramusubiza ati“ niba Yesu uvuga atakiri mu gituro ntabwo ari Imana . Simon yakomeje avuga ati:”yakomeje amubwira ko twebwe Imana yaduhaye amategeko 7 gusa naho twebweho Imana yaduhaye amategeko 620.
Simon Kabera yakomeje asobanurira abitabiriye igitaramo ko kugirango uwo Munyasilaheli avuge gutyo bisobanuye ko harimo ubwibone bukomeye ko abanyamahanga batari kumenya Kristo , mu magambo ye akaba yacishijemo asaba abantu ko buri wese yasaba uwo bicaranye akamubwira ko kumenya Kristo ari Ubuntu , ntabwo ari philosophy ntabwo ari kumenya ubwenge ,ntabwo ariko uba uzi gusobanukirwa ahubwo kumenya Kristo n’ubuntu .
Simon yakomeje avuga ko yahavuye yize ikintu gikomeye cyane ati:” Imana yo mu Ijuru ihabwe icyubahiro kuko mu gihugu cyacu dufite abantu benshi bavuga ko Yesu ari Umwami . natangaye kubona gurupe (Group )zitandukanye zihimbaza Imana zanyuze hano ziri kuza hano zose zivuga icyubahiro cy’Imana.
Mu magambo y’icyongereza yavuze ati:” we are so Blessed [ugenekereje mu Kinyarwanda bikaba bishatse kuvuga ko turi abanyamugisha cyane ], igihugu cyacu ni Igihugu gifite umugisha yongeye ati:”[God is Great] (mukinyarwanda bishatse kuvuga Imana irakomeye).Imana iradukunda kuko bo baramwanze ntibamwemera ariko Bibiliya iravugango abamwemeye yabahaye ububasha bwo kuba abana b’Imana.
Simon akaba yakomeje yemeza ko ibyo bimurema umutima , bigatuma anezerwa ,bigatuma agubwa neza , ibyo bigatuma yumva umutima we uguwe neza , kubera ko ubwiru bw’Imana bwahishwe babandi bonse amabere na Kristo , babandi bafitanye isano yahafi cyane .ibyo byatumye nawe asobanukirwa ko ari umwana w’Ijuru .
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Kuri uyu wa kane, ni bwo abagize amasendika y’abapolisi mu Gihugu cy’Ubufaransa batangije icyo bise “opération "Zéro PV" bagamije kugaragaza agahinda gakomeye baterwa n’imikorere idahwitse y’ubuyobozi bwabo. Bimwe mu byo bagarukaho, ni igihe cy’ikiruko kitanoze.
Ikinyamakuru info.re dukesha iyi nkuru cyanditse ko ngo aba bapolisi bafitiye cyane umujinya ubuyobozi bwabo babushinja agasuzuguro gakabije. Bavuga ko ngo uburyo ikiruhuko gitangwa mu kazi butanoze.
Nkuko byagarutsweho na Idriss Rangassamy, umunyamabanga w’ishami rya Alliance Police Nationale 974, ngo kubera urwitwazo rw’umubare muto w’abakozi, ubuyobozi bugiye noneho no kugabanya n’akaruhuko gato bari bafite.
Yagize ati: “Bazaduhamagara igihe bashakiye cyose, bazadutegeka igihe tugomba kuruhukiraho. Nta nubwo tuzabihemberwa. Ubu, ntibifuza kongera umubare w’abakozi ndetse n’ubushobozi. Ahubwo barishakira gukoresha gatunambwene abavandimwe. Turavuze ngo nibahagarike ako gasuzuguro.”
Iki gikorwa cyo kwivumbagatanya cyatangiye kuri uyu wa Kane ngo kizasozwa ku wa 12 Kamena 2018. Ababishinzwe ku rwego rw’igihugu ngo bari bakwiye kwicara bakanoza uburyo bw’ikiruhuko kinoze ku mupolisi.


text:
Sinzituramira imbere y’akarengane !
Isomo rya mbere ryo kuri iki cyumweru riraduhishurira ibanga rikomeye : Umuhanuzi Izayi yahangayikishwaga bikomeye n’imibereho y’igihugu cye kugeza ubwo yatuye ati : « Sinzigera nituramira ngo ntererane Siyoni , sinzareka guharanira ko akarengane gacika burundu maze Ubutabera nyakuri bugashinga ibirindiro, bukagera kuri bose ».
Byumvikane neza ko Abahanuzi nyabo batigishaga Ijambo ry’Imana ridafite aho rihuriye n’ubuzima bwa buri munsi bwa rubanda rugufi. Abaturage ntibaba bahohoterwa buri munsi, bicwa n’inzara, bafungirwa ubusa, bamburwa ibyabo, bicwa urw’agashinyaguro…ngo umuhanuzi yicecekere, akore nk’aho Imana itazi ibiri kuba ! Uwabigenza atyo yaba atari umuhanuzi w’ukuri ! Yaba ataratumwe n’Imana.
Kera najyaga numva abakirisitu banegura abapadiri bamwe na bamwe mu mvugo z’ikinyabupfura nk’izi :
*Ariko abapadiri bose biga mu Nyakibanda ? N’uyu wacu ?
*Uriya mupadiri wacu we azi ubwenge buhanitse cyane, inyigisho ze ni filozofiya gusa, aravuga ntitugire icyo twumva !!!
Ubwenge bwinshi : aravuga abakirisitu ashinzwe ntibumve ! Niba koko baza mu misa buri cyumweru ntibagire icyo bumva cyamurikira ubuzima bwabo mu bibazo bibakomereye muri iki gihe, kujya kumwumva bimaze iki ? Kera kabaye hari ubwo bazarekera aho guta igihe cyabo bajya kumwumva !
Mu isomo rya Kabiri
Pahulo Mutagatifu yibutsa ibanga amakoraniro ahamye yubakiyeho : buri wese muri twe afite IMPANO yaherewe ineza y’umuryango wose ! Apfa gusa kuyikoresha neza ! Nyamara nk’uko bikunze kugaragara mu makoraniro anyuranye, kenshi izo mpano zijya ziba n’intandaro y’amakimbirane akomeye , ashingiye ahanini ku ishyari ! Aho gupfukirana impano wahawe no guta igihe wifuza impano yahawe mugenzi wawe, igikwiye ni uko Ingabire ya buri wese yamenyekana kandi ikubahirizwa : uzi gusoma neza agashingwa umurimo wo gusoma, uwahawe impano yo kuyobora agahabwa ubuyobozi, uzi kwigisha akigisha abandi, bityo bityo! Amahoro agahinda, ikoraniro rigafasha abarigana aho kubasenya.
Iri banga ryubaka amakoraniro y’abemera Imana ni naryo rikwiye kubaka igihugu nk’u Rwanda. Iyaba rwose impano zose Abanyarwanda bafite zahabwaga rugari zigakoreshwa mu kubaka Urwatubyaye, igihugu cyacu cyaba paradizo mu gihe gito !
Rwose ubu njyewe narumiwe! Ubundi , tuzi ko umuhinzi arandura imyaka mibi kugira ngo imyiza ibone aho yisanzurira. Iyo bagomba guhitamo itungo ryo kubaga babanza irimeze nabi kugira ngo irifite ubuzima buzira umuze ribanze ryororoke, ritange umusaruro mwiza! Mu Rwanda niho honyine nabonye hahigwa ABANYABWENGE kurusha abandi (ceux qui réussissent) , bagateshwa umutwe, bagatorongezwa cyangwa bakicwa, kugira ngo abafite umutwe uringaniye abe aribo bakomeza gutoba igihugu ngo barakiyobora ! Uba uwambere mu ishuri utavuka mu Gatsiko ukarebwa nabi nk’uwacumuye, wacuruza bikaguhira udashakwa n’Agatsiko bakaguhombya ku ngufu, wakwikorera umushinga wunguka bakawukwambura cyangwa bakawusandaza ndetse bakagufunga, n’ibindi nk’ibyo! Ingaruka ya bene iyi politiki mbisha ni intambara z’urudaca, iterabwoba, jenoside…..! Mu bihugu byateye imbere ho iyo babonye umuntu uzi ubwenge bamwitaho, bakamuha ibyo akeneye byose, kugirango azavumbure ibifitiye bose akamaro! Yewe hari n’ubwo bagura abanyabwenge b’abanyamahanga, bakabaha ubwenegihugu , bakabagira ababo ! Niho ibanga ry’iterambere ryihishe!
Naho mu Rwanda rw’ubu: Humirizankuyobore ikomeje guca ibintu ! No mu gihugu cy’impumyi ntibavuga ko abarebesha ijisho rimwe aribo bicazwa ku ntebe y’ubwami? Mu Rwanda ho siko biri: Impumyi ziniga ababona neza n’abahunyeza kugira ngo ahari igihugu kigume kigane kuri mteremko cyihuse !
Ubu aho u Rwanda rugeze ni HABI CYANE! Igihugu cyarangije kugwa muri Faillite/ Bankruptcy ! Ni ubwa mbere bibayeho mu mateka y’ u Rwanda ! Agatsiko kararutanze (urwamenyo)! Niba imfashanyo amahanga yahagaritse zidafunguwe, mu mezi abiri ari imbere nta mukozi wa Leta uzaba agihembwa, yewe n’abaminisitiri bashobora gusubizwa ku isuka ! Abana b’u Rwanda baziga bate abarimu babo badahembwa n’amashuri atakibona i bikoresho ! Abaturage bazavurwa bate abaganga badahembwa n’ibitaro bitakigira imiti ? Ibi byose biturutse kuki ? Nta handi hatari kuri politiki y’IMPUMYI zikomeje kubeshya Abanyarwanda ngo ntakibazo kandi ijuru riri kubagwa ku mutwe buke buke ! Utabibona ni uko ari impumyi yabuvukanye ! Ubwo Abategetsi bateje ibi bibazo bashobora bate kuguma ku butegetsi ?
Umwanzuro
« Pour la cause de Sion, je ne me tairai pas »: Sinzareka kurazwa ishinga n’ibibazo bikomeye bibangamiye igihugu cyanjye ! Muri iki cyumweru abo tubyumva kimwe bazaze twicare, dutekereze, tuganire, dusenge Uhoraho Imana, tumusabe igitangaza nk’icyo yakoreye i Kana, agahindura amazi Divayi, maze abageni ntibakorwe n’isoni , ubukwe bugakomeza mu munezero. U Rwanda ntirukwiye gukorwa n’isoni mu ruhando rw’amahanga kandi rutaribarutse impumyi gusa ! Na none ariko twibuke ko nta gitangaza na kimwe gikorwa n’Imana itifashishije abantu : n’i Kana, hari intumwa zagombye kuvoma amazi ziyuzuza intango, hari umuyobozi w’ubukwe wagize ukwemera arrayasuka ahereza abantu, hari n’abakwe bemeye kuyanywa kandi ntibatinya gutangaza ko yahindutse divayi , ndetse iryoshye kurusha iyo nyir’ubukwe ubwe yari yateguye !
Ndasaba abazatwumva dufashe ijambo ko bariha agaciro, aho guta igihe bashidikanya ku mpano twahawe bagafata igihe cyo gusesengura ibitekerezo byacu, basanga ari byiza bakabishyigikira badakebaguzwa kandi bakemera ko twifitemo ubushake n’ubushobozi bwo gutanga umuganda wacu mu kubaka igihugu cyatubyaye ! Nta Bwoko, nta Gatsiko k’abavukanye imbuto gafite umwihariko wo gutekerereza u Rwanda konyine, cyane cyane iyo byarangije kugaragara ko impumyi iyoboye itayoba imanga !
Umunsi mwiza ku bikundira Umuhanuzi mwese,
Icyumweru cyiza ku Banyarwanda mwese mwibaza ku cyakorwa kugira ngo igihugu cyacu kizahuke kitagombye kongera gusandara bidasubirwaho !
Uwanyu Padiri Thomas Nahimana.
Mwese, mwese mbatuye aka karirimbo ka Kizito Mihigo : Haguruka Ubengerane Yeruzalemu (Njye ndatekereza u Rwanda !!):
Niba ukeneye gusoma amasomo y’iki cyumweru , ni aya ngaya:
Umuhanuzi Izayi
ISOMO RYA MBERE: Izayi 62, 1-5
Sinzigera ntererana Siyoni, sinzareka guhihibikanira Yeruzalemu kugeza ubwo ubutungane bwayo butangaje nk’icyezezi, n’umukiro wayo ukakirana nk’urumuri. Bityo amahanga azabone ubutungane bwawe, abami bose babone ikuzo ryawe. Nuko bazakwite izina rishya rizatangazwa n’Uhoraho. Uzamera nk’ikamba ribengerana mu kiganza cy’Uhoraho, nk’igisingo mu ntoki z’Imana yawe. Ntibazongera kukwita “Nyirantabwa” n’igihugu cyawe ngo cyitwe “Itongo”, ahubwo uzitwa “Inkundwakazi” n’igihugu cyawe cyitwe “Umugeni”, kuko Uhoraho azaba agukunze, igihugu cyawe akibengutse. Uko umusore ashaka umugeni w’isugi ni ko Uwaguhanze azakubenguka; kandi nk’uko umukwe yishimira umugeni we, Imana yawe ni ko izakwishimira.
ZABURI (Zab 96 (95), 1-2a, 2b-3, 7-8a, 9a.10ac
Inyik/ Nimwamamaze mu mahanga yose ibitangaza by’Imana !
Nimuririmbire Uhoraho indirimbo nshya,
isi yose niririmbire Uhoraho !
Nimuririmbire Uhoraho, musingize izina rye.
Uko bukeye mwogeze agakiza ke,
mwamamaze ikuzo rye mu mahanga,
n’ibyiza bye mu miryango yose !
Nimwegurire Uhoraho, miryango y’amahanga,
nimwegurire Uhoraho ikuzo n’ububasha,
nimwegurire Uhoraho ikuzo ry’izina rye.
Nimwunamire Uhoraho wisesuyeho ubutagatifu,
nimuvuge mu mahanga muti “Uhoraho ni Umwami !”
Imiryango yose ayicira urubanza rutabera.
ISOMO RYA KABIRI: 1Kor 12, 4-11
Bavandimwe, ingabire ziranyuranye, ariko Roho ni umwe. Muri Kiliziya kwitangira abandi biri kwinshi, ariko Nyagasani ni umwe. Uburyo bwo gukora buri kwinshi, ariko Imana ni Yo itunganya byose muri bose. Koko rero buri wese ahabwa kugaragaza ibyo Roho w’Imana amukoreramo, ngo bigirire akamaro bose. Ku bwa Roho, umwe ahabwa kuvuga amagambo yuje ubushishozi, undi agahabwa kuvugana ubumenyi muri uwo Roho nyine. Umwe ahabwa ukwemera guhebuje abikesha uwo Roho, undi agahabwa ingabire yo gukiza abarwayi na none muri uwo Roho nyine. Umwe yegurirwa ububasha bwo gukora ibitangaza, undi akagabirwa guhanura. Umwe ahabwa kurobanura ibiturutse ku Mana n’ibiyitambamiye, undi agahabwa kuvuga mu ndimi nyinshi, hakaba n’uhabwa kuzisobanura. Ariko ibyo byose bikorwa na Roho umwe rukumbi, ugabira buri wese uko abyishakiye.
IVANJILI: Yh 2, 1-11
Muri icyo gihe, i Kana mu Galileya bacyuza ubukwe. Nyina wa Yezu yari yabutashye. Kandi na Yezu n’abigishwa be bari babutumiwemo. Divayi imaze gushira, nyina wa Yezu aramubwira ati “Nta divayi bagifite.” Yezu aramusubiza ati “Mubyeyi, ari jye ari nawe ibyo tubigenzemo dute ? Byongeye igihe cyanjye ntikiragera.” Nyina abwira abaherezaga ati “Icyo ababwira cyose mugikore.” Hari hateretse intango esheshatu zibaje mu mabuye, zagenewe imihango y’Abayahudi yo kwiyuhagira. Intango yose yajyagamo incuro ebyiri cyangwa eshatu z’ikibindi. Yezu arababwira ati “Nimwuzuze amazi izo ntango.” Barazisendereza kugeza ku rugara. Yezu arongera arababwira ati “Ngaho noneho nimudahe, mushyire umutegeka w’ubukwe.” Baramushyira. Umutegeka w’ubukwe amaze gusogongera ku mazi yahindutse divayi, atazi aho iyo divayi iturutse, abahereza bari bavomye bo bari bahazi, nuko ahamagara umukwe aramubwira ati “Ubusanzwe umuntu arabanza agatereka inzoga nziza, bamara guhaga agaheruka itari nziza. Wowe ariko wakomeje gutereka inziza kugeza ubu !” Aho i Kana mu Galileya ni ho Yezu yatangiye ikimenyetso cye cya mbere, maze agaragaza ikuzo rye, nuko abigishwa be baramwemera.


text:
IMPINDUKA ZOROHEJE USHOBORA GUFATA ZIKAGUFASHA GUSINZIRA NEZA.
Ibitotsi ni ingirakamaro cyane kuri buri rwungano rugize umubiri ndetse no ku mikorere yâumubiri muri rusange.
Waba ufite ikibazo cyo kubona ibitotsi ? ikibazo cyo gusinzira ubuticura ijoro ryose ? Hari inama zitandukanye zashyizwe ahagaragara nâabashakashatsi nâinzobere mu buzima bwo mu mutwe no gusinzira.
Niba ukeneye kubona ibitotsi âkandi ugasinzira neza- nijoro, hari ibintu bimwe na bimwe wahindura muri gahunda yawe ya buri munsi, kandi bikagira impinduka zigaragara ku bitotsi byawe. Reka turebere hamwe muri iyi nyandiko zimwe muri izo mpinduka ushobora gukora zikagushyira mu gihe cyiza cyo kuba wabasha gusinzira bya bitotsi byâingirakamaro ku mubiri nâubuzima muri rusange.
Judith Hellman, MD[1] avuga ati « ibitotsi ni ingirakamaro cyane kuri buri rwungano rugize umubiri ndetse no ku mikorere yâumubiri muri rusange. Ku byerekeye uruhu, kubura ibitotsi bituma uruhu rurekura umusemburo wa cortisol. Uyu musemburo rero ugira uruhare mu gutuma uruhu rwivumbura, ugasanga umuntu atangiye kugira ibibazo byâuruhu : ibiheri bihishije, uduheri turimo amashyira cyangwa se izindi ndwara zikomoka ku kuba uruhu rwatakaje ubudahangarwa »
Inyigo yashyizwe ahagaragara nâikigo gikora ubushakashatsi ku bitotsi ivuga ko umuntu mukuru akwiriye kuryama byibura amasaha hagati ya 7 nâamasaha 9 mu ijoro. Gusinzira amasaha ari munsi yâayo bishobora kugira uruhare mu kugaragara kwâiminkanyari, uruhu rukwedutse ndetse nâibiziga byijimye munsi yâamaso. Impamvu yabyo ni uko mu gihe usinziriye, umubiri wawe ukomeza gukora wohereza amatembabuzi ku ngingo nâibindi bice byâumubiri bikeneye kubobezwa, mu gihe kandi uba ukura amatembabuzi mu bindi bice byâumubiri aho atagikenewe. Kuba rero utabashije gusinzira ngo uyu murimo ukorwe, niyo mpamvu uzasanga abantu badasinzira neza bafite uruhu rukwedutse munsi yâamaso (bitwa ubundi udufuka twâamazi). Bavuze kandi ko gusimbuka ibitotsi ari intandaro yo kwiyongera kâubwivumbure bwâumubiri kubera ko ubwirinzi bwâumubiri buba buteshejwe gahunda yabwo. Bagahuza na wa muhanga twavuze haruguru rero ko ingaruka imwe muri nyinshi ni ibibazo byâuruhu.
Gerageza kuryama mu cyumba giteguye ku buryo buzitira urumuri.
Kugira ngo usinzire neza, ukwiriye kuryama mu cyumba cyijimye. Ubushakashatsi bwagaragaje ko kuryama mu cyumba kirimo urumuri rutyaye bituma za njyana za Circadian[1] zitakaza gahunda isanzwe izigenga : iyo ni gahunda igendera ku munsi usanzwe, ituma izo njyana karemano zibasha kugenera umubiri gahunda yo gusinzira no gukanguka. Niba uturiye umuhanda ufite urumuri rutyaye cyangwa se ahantu witegeye izuba rirenga ritinze mu bihe runaka byâumwaka, ukeneye gukoresha amarido (ibitambaro byo mu madirishya) byijimye kandi bifite uruhu runini mu madirishya. Abahanga bemeza ko amarido afite amabara yijimye ari yo azitira urumuri rutyaye rwâimirasire yâizuba kurusha amarido afite amabara akeye.
Gerageza gukura ibikoresho byâikoranabuhanga mu cyumba cyo kuraramo.
Urumuri ruturuka hanze sirwo rwonyine rushobora kubangamira gusinzira : ibikoresho byâikoranabuhanga bitandukanye biri kugenda birushaho gufata umwanya munini mu cyumba cyo kuryamamo. Ariko ukwiriye kumenya ko urumuri bisohora ruri mu ibara ryâubururu rugira uruhare mu guhagarika ikorwa ryâumusemburo wa melatonin â ikinyabutabire gishinzwe kubwira umubiri ko igihe cyo gusinzira kigeze. Nâubwo bimwe mu bikoresho byâikoranabuhanga bifite âindeberwamo = screenâ ababikoze bemeza ko bikoranye ikoranabuhanga rizitira urwo rumuri rufite imirasire ikaze, inama nyayo ni ukwigizayo telefoni ngendanwa zigezweho, tablets, mudasobwa ngendanwa, nâibindi byibura isaha imwe mbere yo kuryama, noneho ukagerageza gusoma igitabo.
Kurya neza ni ingirakamaro kuri gahunda zâumubiri, harimo no gusinzira.
Usibye impinduka zitandukanye ushobora kugenda ukora muri gahunda zawe za buri mugoroba, hari nâibindi wakora bikakugirira akamaro mu gihe cyo kuryama. Urugero rumwe muri ibyo harimo gukurikiza gahunda yâindyo iboneye kandi yuzuye, bikagendana no kwirinda ibiryo bikorerwa mu nganda birimo amasukari yâamakorano. Bene iyi ndyo izakubashisha kuba ufite imbaraga atari ku manywa gusa, ahubwo nâijoro.
Ihatire gukora imyitozo ngororamubiri mu buhoraho.
Imyitozo ngororamubiri ihoraho ni ingenzi. Ubusanzwe, iminota 10 yâimyitozo ngororamubiri ku munsi irahagije kugira ngo ubashe gusinzira neza kandi bikakurinda ibibazo bigendana na gahunda yo gusinzira : urugero indwara ya OSA[2], hamwe nâindwara irangwa nâurusobe[3]rwâibimenyetso birangwa no kutaguma hamwe kwâakaguru mu gihe usinziriye. Ushobora kugerageza imyitozo ifasha kwinjiza umwuka uhagije mu mubiri : kwiruka, gutwara igare, kujya mu nzu zikorerwamo imyitozo ngororamubiri.
Isuku ni ingenzi igihe cyose : kwiyuhagira mbere yo kuryama.
Kuba wumva unaniwe cyane ntabwo ari urwitwazo rwo kujya mu buriri udakarabye. Abâigitsinagore bakwiriye kwihatira kwisukura mu maso, bakikuraho bya birungo mbere yo kujya kuryama. Ushobora gufata iminota mike mbere yo kuryama ukisukira nâamazi yâakazuyazi nâisabune yoroshye, ukihanaguza mu maso igitambaro cyâamaso cyoroheje.
[1] âinjyana za Circadianâ[1] ni [âurusobe rwâamasaha ngengabuzimaâ aba mu bwonko no mu mubiri wacu.]
[2] Obstructive sleep apnea (OSA).
[3] Restless leg syndrome.
[4] Medical Doctor, umuganga wâinzobere mu byâubuzima bwâuruhu.


text:
Ni umwanzuro waje nyuma y’ibiganiro mpaka by’igihe kirekire byari bigamije guha abagabo uburenganzira nk’ubw’abagore ku bijyanye no kwita ku bana babo.
Umuyobozi w’Ikigo gishinzwe Abakozi ba Leta muri Nigeria, Folasade Yemi-Esan, yavuze ko ikiruhuko cyahawe abagabo ari umwanya babonye wo gukomeza ubumwe n’urukundo hagati yabo n’abana baba babyaye.
Yavuze ko icyo kiruhuko kizajya gihabwa abagabo bafite abagore babyaye n’abemeye kurera abana batarengeje amezi ane bavutse.
Mbere y’iri tegeko, abagore ni bo bahabwaga ikiruhuko cyo kubyara cyemewe n’amategeko.
Iki cyemezo kandi kije mu gihe muri Nigeria hari inkundura isaba abagabo kugira uruhare mu mirerere y’abana ubusanzwe byaharirwaga abagore.


text:
User:Byiringiro
Nishimiye kubandikira mbagezaho ku mugereka w’iyi memo, fagitire yaguzwe ingagi y’ibihumbi cumi na bitanu 15 000Frs yatanzwemo cadeau ku bashinwa yishyurwa COPAV ikorera mu Kinigi. Iyo cooperative yemeye guha Akarere ideni, hari kandi na fagitire yakoze cadeau yayo y’ibihumbi 3 000Frs yo ndasaba kuyasubizwa kuko uwayikoze yanze gutanga ideni bituma nishyura ayajye. Amafaranga yishyurwa yose hamwe ni 18 000Frs.
- STUDENTS
- Teacher
- Farmer
This lesson is very wonderful to everyone who is attending to this workshop. Many thanks.


text:
*Abaturage bagira uruhare mu guhitamo imyaka bazahinga bagafatanya n’ushinzwe ubuhinzi. Mu Rwanda imbogamizi ikomeye mu buhinzi ni ukubura amakuru y’uko ikirere kizaramuka bituma bamwe mu bahinzi bahombywa no kurumba kw’imyaka bitewe no kutamenya icyo bazahinga bijyanye n’ingano y’imvura izagwa, mu Karere ka Nyanza, mu mpera z’icyumweru gishize, abaturage basobanuriwe ingano y’imvura ihari banumvikana ku bihingwa […]Irambuye
Tags : Ubuhinzi
*Ngo hari benshi bahorana inzara bokamwe n’ubukene kubera ubunebwe, *Hahingira isuka ya mbere kandi bagahinga ibijumba kuko byo byihanganira izuba. Ikibazo cy’amapfa cyateje gusonza kuri bamwe hirya no hino mu gihugu, i Nyaruguru ngo hari abo icyo kibazo kitagezeho cyane kuko igihembwe gishize bahinze kare ntibabuririza, gusa ngo hari n’abandi benshi bahinze batinzeho gato ntibabona […]Irambuye
Ubuyobozi bw’umurenge wa Mahama mu karere ka Kirehe burasaba abaturage kugira uruhare rufatika mu kwikura mu bibazo by’inzara bahuye na byo mu mwaka ushize ubwo bahuraga n’ikibazo cy’izuba ryinshi ryatse rigatuma imyaka ipfira mu mirima. Kuri ubu imvura iragwa neza hano i Mahama, akaba ari yo mpamvu umuyobozi w’uyu murenge Hakizamungu Adelite aheraho asaba abaturage […]Irambuye
Mu bihe bitandukanye umunyamakuru w’Umuseke Callixte Nduwayo yasuye Akarere ka Nyaruguru, yitegereza imibereho y’abaturage cyane mu mirimo ibateza imbere. Umuseke wabahitiyemo amwe mu mafoto ajyanye n’ubuzima bwa Nyaryuguru mu bijyanye n’akazi gasanzwe abaturage bakora ngo babeho, n’imiterere y’ubuhinzi muri Nyaruguru mu mwaka 2016 no mu matariki ya mbere ya Mutarama 2017. Mu gitondo cya kare, […]Irambuye


text:
Kugira ngo urukundo rwanyu rusagambe, ntabwo ukeneye gukora ibitangaza. Ahubwo hari ibintu bimwe na bimwe ugomba kwirinda bishobora kugukoma mu nkokora , vuba cyangwa se kera bigatuma wumva utagikundana n’umukunzi wawe. Ni ibintu bigaragara nkaho ari bito, ariko ugomba kwirindwa cyane.
1. Televiziyo
Televiziyo ni kimwe mu bintu byangiza urukundo (ku bazitunze). Hari igihe mujya ku meza ari nako muri kureba amakuru , mwarangiza mugahita mureba firime, ibyo bikarangira munaniwe muhita muryama ; nta mwanya mwabonye wo kuba mwaganira ngo buri umwe yite kuri mugenzi we. Igisubizo kuri iki kintu, ni ukugabanya igihe umara ureba televiziyo kugira ngo ubashe gushyikirana n’umukunzi wawe. Aho kugira ngo iki gikoresho kibasenyere, byibura mwakwemeranya kuyisimya inshuri 4 mu cyumweru, mukamenya amakuru mukoresheje ubundi buryo burimo radiyo.
2. Kurambirwa
Bitewe n’ ibintu bitandukanye musigaye muhugiyemo birimo na televiziyo twabonye haruguru, mwarambiwe gusohokera ahantu mwakundaga kujyana. Ntabwo mukijyana gutembera, ntabwo mukijya kureba ibitaramo nka mbere, ntabwo mukijya ha hantu mwakundaga gusohokera, ahubwo musigaye musohoka nka rimwe mu kwezi, nabwo mugiye gusura abantu b’ inshuti cyangwa se mubaherekeje igihe baje kubasura. Mugomba rero kugarura wa muco watumaga muba mwenyine mugaseka mugakina, mbese mukongera mukiyibutsa ibintu bya kera byabahuzaga.
3. Amasaha y’ ikirenga
Ugomba guhagarika kuva ku kazi igihe cyarenze. Uretse ko utanafite igihe cyo kwiyitaho nkawe ubwawe, uba unananiwe cyane ku buryo nta kintu wabasha, ibi rero bikaba bitagwa neza umufasha wawe. Kuri bamwe iyo akazi kagufata umwanya munini, usanga ari nacyo kiganiro usigaye ufite gusa ; ibi bigomba guhinduka. Ni byiza gukora akazi kawe n’imbaraga zawe ku buryo amasaha yako arangira nako karangiye, maze ugahaguruka ugataha.
Gerageza gutaha kare kugira ngo ugire igihe uba uri kumwe n’umukunzi mbere y’ uko amasaha yo gufungura agera. Aka gahe kandi ntugaharire ibindi, ahubwo sa nk’ uwikuye iby’ akazi mu mutwe maze wite kuri mugenzi wawe.
4. Kutiyitaho
Ntabwo kuba mwarashyingiranywe cyangwa se mubana bivuze ko ugomba guterera iyo. Hagarika guhora wambaye imyenda yo gukorana igihe cyose uri mu rugo, cyangwa se ngo ushyiremo imyenda ishaje, imisatsi uyireke idakoze, ngo ureke ibintu byawe byandagaye ahantu hose mu nzu. Iyiteho !. Nibyo koko umukunzi wawe agukunda uko uri, ariko se kuki utashyiramo umuhate kugira ngo umwereke ubundi bwiza bwawe atari azi ? cyangwa se ngo umwereke ko bwa bundi ntaho bwagiye ? iki gihe uba urashe inyoni ebyiri icya rimwe kuko, uba umweretse ko umuha agaciro igihe ahari kandi ukanamwereka ko ubwiza bwawe ntaho bwagiye.
5. Kumera nk’ aho mugenzi wawe adahari
Undi mwanzi w’ urukundo, ni ukumera nk’ aho mugenzi wawe adahari. Aha ntabwo bivuze kutamuha impano, ahubwo byonyine kumureba: Ukabona ko yavuye muri ‘salon’ gukora umusatsi we cyangwa se kwiyogoshesha, ukabona igihe yaguze amaherena mashya cyangwa se ikote rishya. Ntuzatindiganye kumubwira ko ubona ko yambaye neza, cyangwa se ko akeye igihe uri kubibona. Ugomba kandi kumwereka ko unyuzwe n’ akantu agukoreye, igihe agize icyo akora kikakunyura.
6. Gufuha by’ indengakamere
Hagarika kumugenzura cyangwa se kumubaza ibibazo byinshi uko umutima uteye, kuko ipfundo ry’ urukundo ni ukwizerana. Kubera guhora umukeka, ushobora gutuma umukunzi wawe yirekurira undi muntu.
7. Kwifata
Burya akabariro kagira uruhare runini mu mubano wa babiri. Ntabwo abashakanye babereyeho kwifata bihoraho. Mugomba guhora mufite udushya mu bijyanye n’ ubuzima bwanyu bw’ imibonano mpuzabitsina, mugahindura ahantu ndetse n’ uburyo (positions)… kugira ngo murusheho kuryoherwa n’ icyo gikorwa , mushobora kandi gufata amasomo musoma ibitabo, mureba amafilimi , muganira n’inzobera mu bijyanye n’imibonano mpuzabitsina niba mwese mubona ntacyo bibatwaye.
8. Umuryango uvukamo
Nibyo koko, ababyeyi b’ umwe baba bagomba kubana n’ undi nk’ aho ari umwana wabo, akabubaha akabaha agaciro bakwiye. Gusa ntuzigere umuhatira gukora icyo atumva neza, kuko bishobora kumurambira. Ntuzamubwire ko buri ku cyumweru mugomba kujya gusangira n’ ababyeyi bawe, ko hari icyo agomba kubagurira, kuko uko bigushimisha bishobora kuba ari ko bimurambira.
9. Kutagira imishinga
Gukundana cyangwa se gushinga urugo ntabwo bivuze kudatekereza ejo hazaza. Mugomba gufatanya, mugakora imishinga y’ igihe gito (kugura tumwe mu dukoresho mukeneye mu rugo, kugura inzu yo kubamo…) n’ imishinga minini (kubyara abana, gukora umushinga ubyara amafaranga …). Ntuzigere ureka gutekereza kuri ejo hazaza hanyu. Ibi bituma mufatanya gushaka icyo mwakora mwembi. Bitaba umukunzi wawe akabona ntacyo umaze agatangira kwishakira abandi bafite imishinga y’ejo hazaza.
10. Guceceka
Kutaganira ni umwanzi ukomeye w’ urukundo rwa babiri. Bitewe na bimwe mu byo twabonye haruguru, hari abahitamo guceceka. Ibi rero ngo bishobora kwangiza urukundo rwanyu, mugasigara mubanye nk’ abantu baziranye gusa. Ni byiza ko mugerageza gushaka ikintu muvugaho, gituma muganira n’ ubwo nta kintu kinini mwaba muri gutegura. Igihe ibi byanze, mushobora kwitabaza abaganga bo mu mutwe (thérapeute).


text:
Ngoma: Ubuyobozi bwiyemeje kwihutisha gahunda yo kubaka ibyumba by’abajyanama b’ubuzima
Yanditswe na admin
Ubuyobozi bw’Akarere ka Ngoma, mu Ntara y’Iburasirazuba, buvuga ko bugiye gukurikirana impamvu hari aho gahunda yo kubaka icyumba cy’umujyanama w’ubuzima yadindiye, mu gihe aho yitabiriwe bigaragara ko itanga umusaruro mwiza yaba ku bajyanama b’ubuzima, no ku babagana.
Ni ibivugwa n’Umuyobozi w’Akarere ka Ngoma wungirije ushinzwe imibereho myiza y’abaturage, Kirenga Providence, nyuma yuko bamwe mu bajyanama b’ubuzima bo mu Murenge wa Kazo bagaragaza ko bo batubakiwe icyumba cyo kuvuriramo no kubikamo imiti, kandi hari aho byagiye byubakwa mu mirenge baturanye nka Mutendeli.
Gahunda yo kubaka icyumba cy’umujyanama w’ubuzima, yatangirijwe mu murenge wa Mutendeli mu mwaka wa 2016-2017, ndetse usiga kuri buri rugo rw’umujyanama w’ubuzima hubatswe icyumba kimwe yakiriramo abaza kwivuza, akabavuriramo, akanabagiriramo inama; icyo cyumba kikaba ari na cyo kibikwamo imiti n’ibikoresho byifashishwa atanga serivise.
Bitangira, igitekerezo cyo gushyiraho iki cyumba cy’umujyanama w’ubuzima cyakiriwe neza, ndetse abaturage ubwabo ni bo babumbaga amatafari, bagakusanya inkunga yo kugura amabati, iki cyumba bakacyubaka neza, akaba ari ho bahererwa serivise z’ubuvuzi mu midugudu yabo.
Kirenga Providence, umuyobozi w’Akarere ka Ngoma wungirije ushinzwe imibereho myiza y’abaturage agaragaza ko kuva iyi gahunda yo kubaka icyumba cy’umujyanama w’ubuzima yatangizwa hirya no hino mu mirenge 14 igize Akarere ka Ngoma aho abaturage bayumvise vuba, bakanayitabira hamaze kubakwa ibyumba bisaga 200, kandi aho byubatswe byakemuye ibibazo byinshi.
Yagize ati:“Bifasha umujyanama w’ubuzima gutanga serivise yisanzuye, cyane ko uyu munsi baravura, bavura Malariya, baboneza urubyaro, iyo afite aho akorera hisanzuye, niba umuntu aje gusaba serivise, ntahagurire n’umushyitsi usanzwe uje gusura abo muri urwo rugo.”
Mu byo icyumba cy’umujyanama w’ubuzima cyakemuye harimo n’uko serivise zikenera gutangwa mu ibanga, na zo uzikeneye ashobora kuzihabwa nta mpungenge nk’uko Visi Meya Kirenga akomeza abisobanura.
Ati “Hari nka serivise cyane cyane iyo kuboneza urubyaro, hari uwaza ashaka kuboneza urubyaro, akahasanga abandi bantu, akahasanga abana, bitewe no kwanga ko bamenya ikimuzanye, byabaga ngombwa ko ashobora no gusubirayo adahawe serivise yashakaga,… ariko turabona ko aho ibyumba by’abajyanama b’ubuzima byuzuye barabyishimiye cyane, kuko serivise zitangwa neza.”
Mu gihe ubuyobozi bw’Akarere ka Ngoma bugaragaza ko aho ibyumba by’abajyanama b’ubuzima byamaze kuzura serivise z’ubuvuzi zitangwa n’abajyanama b’ubuzima zitangwa neza, abo mu murenge wa Kazo bo baracyagaragaza ko bakigorwa no gutanga serivise kuko ibi byumba bitari byubakwa, n’aho bagiye bagerageza kubyubaka, ntibyuzuye kuko ubuyobozi bw’inzego z’ibanze iwabo ngo butabishyizemo imbaraga.
Nsabimana Emmanuel wo mu Kagari ka Kinyonzo, mu murenge wa Kazo, yabwiye Imvaho Nshya ko umushinga wo kubaka ibyumba by’abajyanama b’ubuzima iwabo usa n’uwadindiye, kandi bari bawitezweho ko uzazamura imitangiye ya serivise mu bajyanama b’ubuzima.
Yagize ati:“Izi nzu twari twatangiye kuzubaka ariko nta bwo zigize zirangira, tubona byarahagaze, ariko zuzuye byaba byiza kurushaho, kuko iyo ugiye kwivuriza ku mujyanama w’ubuzima ubu usanga avurira mu nzu ye asanzwe abamo.
Biba bigoranye, ibintu, ibitabo, ameza, intebe, n’iyo haje nk’abashyitsi byose biba biri hamwe; ugasanga bavurira ahantu hatisanzuye.”
Abatuye mu murenge wa Kazo bagaragaza ko biteguye gutanga umusanzu wabo, no kugira uruhare mu kwiyubakira ibyumba abajyanama b’ubuzima bazajya babaheramo serivise, mu gihe ubuyobozi bwaba bubibashishikarije.
Visi Meya Kirenga Providence, ushinzwe imibereho myiza y’abaturage mu karere ka Ngoma avuga ko hagiye gukurikiranwa, aho gahunda yo kubaka ibyumba by’umujyanama w’ubuzima bisa n’ibyadindiye, hasuzumwe icyabiteye; iyi gahunda isubukurwe kandi ishyirwemo imbaraga kuko byagaragaye ko ifite akamaro kanini cyane, haba ku mujyanama w’ubuzima ndetse no ku baturage bamugana.
Yagize ati:“Icya mbere ni ukubanza gusesengura, tukamenya ikibazo bafite, ubushobozi n’imbaraga. Birasaba ko twaganira n’ubuyobozi ndetse tukanareba inzitizi abaturage bafite. Burya byose ni ubukangurambaga, kandi abaturage iyo ari bo babyikoreye banumva cyane ko izo serivise zihatangirwa ari izabo.”
Kugeza ubu aho iyi gahunda yo kubaka icyumba cy’umujyanama w’ubuzima yamaze kwitabirwa cyane ni mu mirenge ya Sake na Mutendeli, imirenge 2 muri 14 igize Akarere ka Ngoma.


text:
Mu gihe turiye ibiribwa bifite antioxidants nyinshi, amavuta meza, n’intungamubiri z’ingenzi, n’amazi ; umubiri w’umuntu ukora neza ndetse bikarinda umuntu gusaza imburagihe. Ibiribwa bikize ku ntungamubiri nka vitamine n’imyungungugu bifasha mu gukuraho ibimenyetso byo gusaza. Collagen ni inyubakamubiri (protein) iboneka m’uruhu kuko igize hagati ya 75-80 by’uruhu. Ellagic acid, biotin, vitamin C na E n’intungamubiri mwimerere zitera imbaraga collagen mu mikorere.
Iyo collagen zakozwe bituma imbere mu ruhu haba huzuye ntihabeho iminkanyari no gukobana k’uruhu.
Uko dusaza ububiko bwa collagen bugenda buba bucye, ariko kurya ibiryo bikize ku ntungamuburi nka vitamin C , E, biotin na ellagic acid ni ingirakamaro kuko izo ntungamubiri zose zifasha mu gukuraho ibimenyetso byo gusaza.
Vitamin C ifasha mu kugabanya ibimenyetso by’isaza ry’uruhu. Ikunze kuboneka cyane mu mbuto.
Ellagic acid ni intungamuiri nziza ifasha mu kudasaza, imirambukire y’uruhu (skin elasticity). Ikunze kuboneka mu mbuto z’imizabibu, amapera na strawberries. Biotin ni indi ntungamubiri y’ingenzi ifasha collagen gukora neza, biotin inafasha mu kurinda uduheri two k’uruhu. Biotin ikunze kuboneka mu nyama zo munda, amagi, n’amafi.
Ngibi ibiribwa wasangamo intungamubiri zagufasha kwirinda gusaza imburagihe.
Imboga zitwa watercress (cresson de fontine).
Watercress ni ubwoko bw’imboga zikize cyane kuri vitamin n’imyunyungugu ifasha kurinda uruhu kugaragaza ubusaza. Muri izo ntungamubiri twavugamo nka calcium, potassium, manganese, phosphorus, vitamin A, C, K, B1, B2.
Ipapayi
Ipapayi ni ikiribwa kiryohera, kandi kikaba gikize kuri antioxidant, imyunyungugu na vitamins. Muri izo twavuga vitamins A, C, K, and E, calcium, potassium, magnesium, phosphorus, B vitamins. Ipapayi ifite enzyme yitwa papain ifite umumaro wiyongera wo kurinda gusaza, kuko irinda inflammation zangiza umubiri. Ikindi nuko papain ifasha umubiri uruhu gusohora uturemangingo twashaje tugapfa biciye m’uruhu.
Blueberries
Blueberry ikize kuri vitamin A na C, hakiyongeraho na anthocyanin nkimwe muri antioxidant irinda uturemangingo gusaza vuba.
Broccoli
Broccoli ni uruboga rwatsi rufasha mu kurinda inflammation no gusaza. Urwo ruboga rukize kuri vitamins C na K, antioxidants zitandukanye, fiber, folate, lutein, na calcium. Vitamin C ifasha umubiri gukora collagen, imwe muri protein zifasha uruhu gukweduka no gukomera.
Ibindi twavuga nka epinard, ubunyobwa, ibijumba, n’avoka.
Byumwihariko muri HORAHO LIFE tubafitiye ANTI-AGING CAPSULE
Iyi product ikoze mu bimera by’umwimerere na blueberry bifite ubushobozi bwo gukura mu mubiri free radicals zangiza umubiri zikanatuma usaza vuba, cyane cyane free radicals zangiza imitsi yo mu mutwe bikaba byatuma isaza imburagihe.
*Anti-aging capsule ituma habaho gukorwa kwa protein zitandukanye cyane cyane izifasha uruhu guhorana itoto nka collagen.
*Iyi anti-aging yongera ndetse ikanaringaniza ikorwa ry’imisemburo mu muburi.
*Yongera ubudahangarwa bw’umubiri,
*Irinda umunaniro,
*Ifasha ubwonko kutibagirwa,
*Ikanongera igihe cyo kubaho.
Aho wabona ubufasha bw’uko wakwita k’umubiri wawe ndetse naho wabona inyunganiramirire zagufasha kudasaza imburagihe no mu mibereho yawe myiza ;
muri HORAHO Life tubafitiye inyunganiramirire zabafasha kugira ubuzima bwiza.
Uramutse ukeneye izo nyunganiramirire,wagana aho HORAHO Life dukorera mu mugi wa Kigali, mu nyubako yo kwa RUBANGURA, muri etaji ya 3 mu muryango wa 302 na 301.
Ushobora no kuduhamagara kuri numero 0785031649 / 0788698813 ku bindi bisobanuro. Wanasura urubuga rwacu arirwo www.horahoclinic.rw. cyangwa
Youtube channel yacu "HORAHO LIFE RWANDA"


text:
Kuri Sitasiyo ya RIB ya Kicukiro ku Ishami rishinzwe kurwanya Ihohoterwa rikorerwa Abana, ni ho habereye igikorwa cyo gutaha ku mugaragaro iki cyumba kizafasha umwana gutanga amakuru y’ibyo agiye kubazwaho ariko bitamukuye umutima cyangwa ngo agire ubwoba.
Ni ahantu hateguwe ku buryo umwana azajya ahagera agatuza, ntaterwe ubwoba n’ibyo ahasanze, ku buryo yicara akaruhuka, agatuza agatanga amakuru y’ibyo agiye kubazwaho, bitamuteye ubwoba.
Umunyamabanga Mukuru Wungirije wa RIB, Kalihangabo Isabelle yavuze ko aha hantu haje gukemura ibibazo byinshi mu guha abana ubutabera.
Ati “Bizafasha mu bijyanye n’ubutabera bw’abana, baba ari abafite ibyaha bakurikiranyweho, abakorewe ibyaha ndetse n’abafite amakuru bagomba gutanga.”
Yakomeje agira ati “Abana akenshi bitewe n’ibyababayeho cyangwa se ibyo babonye, bishobora gutuma akenshi bashobora gutinya abantu bakuru, bashobora gutinya kumva ko bageze ku nzego z’ubutabera, ibyo ni ibintu bizwi mu mikurire y’abana, hanyuma no mu bijyanye n’ubutabera rero turabibona, urabibona ko iyo umwana ageze ahantu akaba yatinye, cyangwa yagize ubwoba bwo kugira icyo avuga. Ahantu nk’aha harakemura icyo kibazo dushobora kubona iyo umwana abazwa ku makuru runaka yaba afite.”
Kalihangabo yavuze kandi ko by’umwihariko ku byaha bijyanye n’ihohoterwa cyangwa gusambanya abana ari kenshi byagiye bigaragara ko abana babikorerwa bagatinya gutanga amakuru bitewe n’uburyo yabajijwemo cyangwa yanatewe ubwoba n’ababimukoreye.
Ati "Hari n’inyandiko hano umugenzacyaha agenderaho zimwigisha uburyo agomba kubaza umwana cyangwa kuganiriza umwana nk’uwo nguwo. Aha rero hazadufasha kugira ngo uwo mwana tumufashe gutuza no kuvuga ibyo agomba kutubwira byose kugira ngo abone ubutabera."
Umuyobozi uhagarariye Unicef mu Rwanda, Julianna Lindsey, yavuze ko muri gahunda zitandukanye basanzwe bakorana na Leta y’u Rwanda bahisemo gukorana na RIB nk’urwego rushinzwe kugenza ibyaha kandi rukaba rukunze no guhura n’ibyaha bikorwa cyangwa ibikorerwa abana.
Ati "Ni ibintu bizafasha mu kubahiriza bwa burenganzira bw’umwana ariko nanone bizafasha mu kugira ngo abana babashe kugira ahantu bashobora kugera bakisanzura, bakavuga ibyababayeho nta bwoba cyangwa ipfunwe, bitandukanye n’uko byakorwaga umwana ari imbere y’urukiko cyangwa imbere y’abandi bantu batandukanye."
Yakomeje agira ati "Ni iby’ingenzi ko umwana arindwa kugira icyo twita ihungabana rya kabiri. Hari ihungabana agira mu gihe cy’igikorwa [icyaha yakorewe cyangwa yakoze], noneho hakaba na rya hungabana agira iyo ari mu rukiko imbere y’abantu 20 cyangwa 25, asubiramo cya cyaha yakoze cyangwa yakorewe. Rero ubu buryo buzafasha kurinda ko umwana ahungabanywa kabiri."
RIB na UNICEF bitangaza ko n’ubwo iyi gahunda yo kubaka icyumba cyo kwita ku bana bahuye n’ibibazo bitandukanye, ’Child Friendly Space’, yatangiriye mu Mujyi wa Kigali kuri uyu wa 15 Nzeri 2021, izagezwa hirya no hino mu gihugu uko ubushobozi buzaboneka.
Ku bijyanye n’ubushobozi bwo kwakira abana, RIB ivuga ko hashobora kwakirirwa benshi bashoboka ndetse hakiyongera ko hari n’ubundi buryo bwari busanzwe bukoreshwa mu gufasha abana bakorewe ibyaha cyangwa abakurikiranyweho ibyaha.


text:
EPISODE 78: Juru na Bosco babonye ikimenyetso gikomeye, Christian yaba agejejwe mu Butabera?
Murayigezwaho na www.rubay.rw – Rubay Stories
… Alide akimara kumva Christian amubwiye atyo yahise agira amatsiko menshi nuko Christian arongera aramubwira ati:
“Ese cherie, kuki wemeye gukundana n’umuntu utazi ahamuranze?”
Alide – “Erega Chri, hari igihe umuntu yishimira kumenya ahahise h’umukunzi we ugasanga haramukomeretsa kurushaho kandi gake gake. Nk’urugero, kumenya ko hari umukobwa mwaryamanye mbere y’uko uhura nanjye byaba ari byiza pe kubera ko naba menye ukuri kwihishe muri wowe. Ariko se ugira ngo byakwigera bimva mu mutwe? Ahubwo nahora numva ko nahezwe kuba hari uwabanje mu buzima bwawe mbere yanjye. Nahora numva ko ntajya nkunyura, ahubwo byose ngukorera uhita ungereranya n’uwo wabanje. Rero ntabwo nkunda kumenya ahahise, ahubwo nita ku bihe turimo ndetse n’ahazaza hacu. Icyakoze ukomeje kugengwa n’ahahise kandi naraje mu buzima bwawe waba uri kungambanira.”
Christian – “Rwose wigira ikibazo ibyo ukeka atariko biri. Ahubwo, ba bagore babiri b’ingenzi nakubwiye umugabo wese akwiye gukunda akandi akitaho, njyewe ntabwo mbagira.”
Alide – “Hm oyaaa! Ibyo uvuga ni ukuri se Cheri?”
Christian – “Mama ntawe ngira kandi nta nubwo nigeze ngira mushiki wanjye kuko navutse ndi ikinege iwacu. Mama na Data bitabye Imana. Ndi imfubyi.”
Alide yarumiwe ndetse abura uko abigenza. Yahise aterwa impuhwe cyane n’ukuri umukunzi we amubwiye. Christian yahise amusaba ko yakomeza kumubwira, nuko Alide ahita amuhobera noneho aramubwira ati:
“Oya cheri, birahagije iby’uyu munsi. Wenda basi buri munsi ujye umbwira gishya mu byo ntarinzi ariko kuba umbwiye ko uri imfubyi birahagije.”
Christian – “Urakoze.”
Bararebanye nuko Alide yongera gushiduka yasomanye na Christian. Bakomeje kujya muri uwo munyenga w’urukundo nuko hashize umwanya Alide mu ijwi ryongorera abwira Christian ati:
“Cheri, nkwiye gusubira i Kigali kandi nonaha. Nanyuzwe no kugusura kandi wakoze ku bwa byose. Ariko ndacyakugaya ko wari waranyanze.”
Christian – “Kukwanga niryo jambo ribi ribaho nababazwa no kumva. Ntibikabe kuko uri igisobanuro cyo kuba ndiho. Ni wowe mfite kandi ni wowe nsigaranye. Ese kuki usubiye i Kigali hakiri kare, ni ubuhoro?”
Alide – “Ni ubuhoro. Gusa mu rugo bamaze igihe bandwaza bashaka ko mpura n’abashyitsi ngo b’imena da!”
Christian – “Abashyitsi bwoko ki Ali?”
Alide – “Bagiye kunshakira umugabo. Rero nanjye sinshaka kubasuzugura, ngiye kureba uwo mugabo banshakiye wasanga ari n’ibogali kukurusha! Hahah!”
Christian – “Ali wiseka mu bikomeye mwana. Uko ni ukuri?”
Alide yahise ahaguruka ku buriri nuko ajya kureba Cyiza muri saloon. Yasanze Cyiza yateguye ameza karahava, gusa yitegereje hirya abona hari ibintu Cyiza yagiye arunda munsi y’urugi. Alide yahise abwira Cyiza ati:
“Ba usanze Cheri mu cyumba nshaka kuba njyenyine Cyiza.”
Mu by’ukuri Cyiza yari yakoze isuku ariko ntabwo byari mu buryo bwiza bwanyuze Alide. Cyiza yamaze kugenda nuko Alide ahita atangira gutungaya aho hose, ndetse ibintu Cyiza yagiye apfurika inyuma y’intebe, Alide abikuraho. Yashyize ku murongo ibyo Cyiza yari yateguye ku meza. Christian aho yari mu cyumba yari yatunguwe no kubona Cyiza yinjira nuko bahita batangira gushyamirana.
Cyiza – “Ni Cherie wawe umbwiye ngo nze ashaka kuba wenyine mwana?”
Christian – “Oya mn. Iyi nzu ntabwo ari ntoya ku buryo waza muri kino cyumba. Ko utajya mu cyawe se wazaga hano… mn sohoka rwose utaravanamo impumuro ya cherie.”
Cyiza – “Ariko se ufite ikihe kibazo. Wari warapfuye none urazutse, urabura kunshimira kuri bino byose none wowe uri gusakuza.”
Christian – “Mn ndakwiyamye…”
Cyiza – “Nanjye ndakwiyamye kandi ntabwo mpasohoka keretse…”
Cyiza Atari yarangiza kuvuga, Alide yahise afungura urugi nuko arababwira ati,
“Ariko se ubwo murapfa iki? Muze ku meza. Sha cherie, mugire vuba ngiye kugenda n’ukuri dore amasaha yashize ntaza kubura imodoka.”
Cyiza – “Ali ndakugeza mu rugo ntugire ikibazo.”
Christian – “Ngo umugeza he? Ariko sha waba uziko ushaka urupfu asoma impyisi?”
Bose barasetse nuko basiga Christian mu cyumba. Christian yahise nawe asohoka nuko bararya ndetse bakanyuzamo bagatebya. Alide yagiye kugenda nuko Christian ahita amubwira ati,
“Ariko Cherie, ubundi wakwigumiye hano by’iteka, ubundi cya Cyiza tukacyirukana?”
Alide – “Hhahah! Oya Cherie. Reka njye gusura umwana wanjye, nako wacu kuko hari hashize n’ibyumweru bibiri ntamubona. Ndamukumbuye cyane.”
Christian – “Basi reka ngutware nkugeze I Kigali.”
Alide – “Oya wikwigora Cheri. Ndatega bus kandi n’ukuri wakoze cyane wowe na Cyiza. Uyu munsi nishimye bitavugwa kandi ndagukunda.”
Christian – “Nanjye natunguwe, kuko ntakekaga ko ushobora kunkorera ibintu nkibi. Nyine nanyuzwe kandi ndagukunda cyane. Uze kunsuhuriza umuhungu wacu, umubwire ko papa amukunda cyane. Ikindi kandi uwo musore uzamwitegereze, noneho umubenge rwihishwa.”
Alide yahise ahobera Christian gusa ari kumubwira ati,
“Hahh ntabwo nzamubenga gusa, ahubwo nzamwamagana. Bye mutware!”
Christian – “N’ukuri ndumva utagenda unsize. Si ukubeshya. Basi reka ngutware nkugeze muri gare. Sibyo?”
Alide yaremeye, nuko Christian aramutwara amugeza muri gare. Alide yahise ajya gukatisha ndetse asanga imodoka zigiye I Kigali zirahari ku bwinshi. Yahise afata iy’uwo mwanya nuko aragenda. Christian yatashye ababaye gusa nta kundi byari kugenda. Yageze mu Rugo asanga Cyiza yicaye muri salon areba Television nuko Christian ahita ayizimya. Akimara kuyizimya yahise ahamagara se wabo nuko aramubwira ati,
“Papa ndumva bitakiri ngombwa.”
Se wabo – “Ibiki bitakiri ngombwa mwana wa?”
Christian – “Ibyo kujya kwa Pasiteri ngo umpuze n’umukobwa we Alide ndumva bitakiri ngombwa. N’ubundi uriya mukobwa turakundana, ndumva rero kubinyuza muri iriya nzira bitari byo. Kuri ubu, tureke ahazaza hazahitemo igikwiye kumbaho. Niba nzaba umugabo w’uriya mukobwa, bizaba ariko nta mpamvu yo kurema ibizaba, kuko byaba bisa nko guhatiriza ahazaza. Papa rwose ushake ubundi buryo uzamusuramo ariko ibyo kujya kumpuza na Alide biveho, nubwo arinjye wabipanze. Naje gusanga urukundo rukwiye kwivugira.”
Christian yahise akupa nuko Yicara aho ngaho. Cyiza yarumiwe nuko abaza Christian ati,
“Mwana ibyo bintu numvise n’ibiki? Wisubiye se?”
Christian – “Bro nabonye ko Alide ankunda, yarangiza akagerekaho kunyubaha. Ibyo kuvuga rero ngo ndahuzwa nawe mu buryo bwo kumutsindira, naje gusanga bidakwiye. Urukundo nirwo rwa mbere. Kandi ntabwo ari ukuvuga ko nshaka umwana wanjye gusa, ahubwo nkunda umukunzi wanjye bizira uburyarya.”
Cyiza – “Ubwo se igihe azakumenya urumva bizaba atari ikibazo. Nahita akwanga se kandi n’umwana wawe ukamubura. Nyine numvaga ko utaviramo aho. Nyine ubuze nyina, basi wabona umwana.”
Christian – “Mwana nyine uko niko bizaba bikwiye kugenda. Kandi nizeye ko ibyo nakoze kera mu buryo nanjye ntazi kubera ukuntu nari niyahuje ibiyobyabwenge, bivuze ko icyaha gikwiye kuzagira ingaruka. Rero izo ngaruka zose nzazirengera, kandi niba Baho ari uwanjye, nta kintu kibaho cyabikuraho. Alide ndamukunda kandi kumukunda kwanjye ntaho bihuriye n’ahahise.”
Cyiza – “Cyakoze Bro ibyo uvuze nibyo pe kandi ndahamya ko n’Imana yakubabariye kandi n’umugore wawe azakubabarira nubwo byatinda. Reka mugani wawe amaze azishakire inzira atembamo.”
Iminsi yakomeje kuba myinshi, Alide atangira kwiga Kaminuza ndetse yiga Amategeko nk’uko yabyifuzaga. Christian yagezeho na we arangiza kwiga Kaminuza ari Docteur mu buvuzi ndetse anatangira akazi. Urukundo rwabo rwakomeje kuba nta makemwa. Baho yagendaga akura ndetse agaca akenge. Yari asigaye ajya gusura Papa we akamarayo igihe ndetse na Christian iwabo Alide bari baramumenye. Yabasuraga rimwe na rimwe. Bosco yari yarasoje kwiga na we abona akazi, ndetse na Juru byari uko. Nyuma y’imyaka itatu Alide ageze mu mwaka wa nyuma wa Kaminuza, Baho na we yari ageze mu mwaka wa 6 w’amashuri abanza. Bosco yari asigaye ari inshuti isanzwe ya Alide gusa ak’urukundo kari kakimurimo kuko hari ubwo atizeraga ko yatandukanye na Alide. Ibyo byashenguraga umukunzi we Rachel, gusa akagerageza kwihangana kuko yari asobanukiwe amateka y’abo babiri.
Umunsi umwe Juru yarari kumwe na Bosco mu modoka nuko Juru abwira Bosco ati:
“Bro uzi ko mfite ubukwe mu mezi ari imbere?”
Bosco – “Oya se, ntabwo ushobora kuntunguza ikintu nk’icyo man. Linda se yarabyemeye?”
Juru – “Ubundi se ko twibanira, urumva yabyanga ahereye hehe? Ahubwo ntiza telephone yawe ndebe twa dufoto wadufotoye mu minsi ishize. Ndarebamo utwiza ntwiyoherereze.”
Bosco – “Ariko ya yindi muri gusomana narayisibye man.”
Juru – “Ntibishoboka. Ukeka ko nshaka iyihe se? Nshaka iyo yonyine. Zana ndebe muri google photos. Buriya iyo umuntu yashyize email ye muri telephone, hari igihe amafoto afotora yibika kuri google. Ushobora no guhinduranya amatelephone buri nshya ukayishyiramo email yawe, ubwo amafoto ufotoye yibika kuri google. Zana rero ndebe buriya n’iyo photo niho iri.”
Juru yahise areba muri telephone ya Bosco aba arayibonye. Yakomeje gutangazwa n’ukuntu hariho n’andi mafoto menshi ya kera. Ndetse na Bosco akabona ayo atibukaga. Bakomeje kureba nuko baba baguye ku ifoto yafotowe na Bosco igihe yabeshyerwaga gushaka gufata Alide ku ngufu, ubwo bamwirukagaho agahita afotora. Batangajwe no kubona iyo foto nuko Bosco abonamo ikintu aba aratunguwe. Yahise abwira Juru ati:
“Ni gute aha hantu haba haragezemo iyi modoka? Nafotoye iyi modoka nte?”
Juru – “Iyi modoka ndabona nyizi man. Ni iy’umukunzi wa Alide uriya bita Christian. None ni gute waba waramufotoye? Bivuze ko na we yari ahari. Ariko man uyu mujama njyewe ntabwo namwizeraga kuva ku ntangiririao kabisa. Utasanga uyu mutipe ari we wangije ubuzima bwa mushiki wanjye wangaya. Iyi nkuru igombe igere kuri Alide.”
Bosco “Imana ishimwe tubonye ikigiye guherwaho, Alide abonerwa ubutabera.”
Ibaze: Ese Christian, urumuziye noneho ararukizwa n’iki?
NTUZACIKWE NA EPISODE IZAKURIKIRA.
www.rubay.rw *RUBAY STORIES *Your Stories, Your Life.
Ushaka kubona umwanditsi w’iyi nkuru NIYONZIMA Eric, ushobora kumuhamagara kuri 0784186339 Cyangwa ukamwoherereza ubutumwa bwa email kuri rubayiza97@gmail.com
UMUSEKE.RW


text:
Bishe umumalayika : ubuhamya ku bwicanyi bw'i Gakurazo bwo kw'italiki ya 5/6/1994
Yitwaga Richard Sheja. Yali umwana w’imyaka umunani (8).
Kw’italiki ya 5/6/1994 nimugoroba, abasilikare b’inkotanyi bo muli 157th battalion bivuganye Richard Sheja, mu gihe bicaga abasenyeri I Gakurazo. Bamwishe babiteguye, nta mbabazi, nta bumuntu bagaragaje. Nyina wa Sheja, Madame Espérance, interahamwe zali zimaze kwicira umugabo, ababyeyi n’abavandimwe, yiboneye kandi amenya abasilikari b’abatutsi bamuhekuye kandi bitwa ko baje kubohoza abatutsi nkawe. Ni ubwambere atanze ubuhamya kuli Radiyo Ijwi rya rubanda. Aragira ati “Bishe umumalayika”. Arongera ati “Abicanyi ntibagira ubwoko. Ikibahuza ni ubwicanyi. Si abahutu, si abatutsi, si abatwa. Bafite ubwoko bihariye : ni ubw'abicanyi."
Kanda hano hasi kugira ngo wumve ubuhamya bwa Maman wa Sheja, umubyeyi uvugisha umutima, nta mujinya, nta rwango, ahubwo akimakaza ukuri, imbabazi, n’ubwiyunge.
1. Ijambo ry'ibanze rya Radio Ijwi rya rubanda
2. Igice cya mbere cy'ubuhamya bwa Maman wa Richard Sheja
3. Igice cya kabili cy'ubuhamya bwa Maman wa Richard Sheja


text:
Babitangaje kuri uyu wa 7 Ukwakira 2021 mu gihe habura amasaha make ngo hasozwe Icyumweru cyahariwe kwita ku Bakiliya cyatangiye ku wa 4 Ukwakira 2021.
Umuyobozi Mukuru wa Cogebanque, Habarugira Ngamije Guillaume, yavuze ko muri iki cyumweru hibanzwe ku kwegera no kurushaho gufata neza abakiliya b’iyo banki nk’uburyo buboneye bwo gukurura abandi bashya.
Ati “Mbere yo gushaka abandi bakiliya baza batugana, icyo twashyize imbere ni ukwita kuri abo ngabo basanzwe bahari kuko ni bo batuvuganira. Burya kujya kuzana undi mukiliya n’uhari wenda atishimye cyangwa hari icyo yari akeneye ntakibone ntibyaba ari byo.”
“Abo ngabo ni na bo bakwigisha kuko baba bahamaze igihe, bakihangana bakanakubwira ibyo bifuza. Iyo tubafashe neza ni bo batuzanira abandi.”
IGIHE yasanze Habarugira ari kugenda asura amashami atandukanye ya Cogebanque. Aho yageraga yavugishaga abakozi ariko agaha umwanya munini abakiliya abaganiriza ndetse akanyuzamo akabahereza ku binyobwa byabateguriwe bagasangira.
Ni ibintu abakiliya batangaje ko bishimiye cyane nyuma yo kunyurwa na serivisi zinoze bahabwa.
Uwambayinema Marie Claire umaze imyaka itandatu akorana na Cogebanque yemeje ko kuva yagiramo konti kugeza magingo aya nta kibazo arahura nacyo muri serivisi akenera.
Yakomeje ati “Kuba twasuwe n’umuyobozi birashimishije cyane. Burya nk’umuyobozi w’ikigo gutekereza ngo reka njye kureba uko serivisi zitangwa mu ishami iri n’iri, nabyo bigaragaza agaciro abakiliya b’iyo banki duhabwa. Ubundi tumenyereye ko umuyobozi aba ari ku cyicaro gikuru ariko nk’iyo aje hano ku ishami natwe tubona ko nk’abakiliya twatekerejweho ku buryo habaye hari n’ikitagenda neza twakigaragaza kigakosorwa.”
Igitego Fils watangiye gukorana na Cogebanque mu 2017 yashimangiye ibyo mugenzi we yavuze ku mitangire ya serivisi zinoze muri iyo banki.
Yongeye aho ati “Biratangaje kubona Umuyobozi Mukuru yaje kuganira n’abakiliya bagasabana. Bimeze nko kubona umuntu w’ikirangirire yegereye abafana be kugira ngo basabane.”
Habarugira yibukije abagana Cogebanque ko banki ari umukozi wabo bityo ko yiteguye gushakira ibisubizo ibibazo bafite byose cyane ko ari cyo ibereyeho.
Cogebanque ifite imiyoboro myinshi ikoresha mu kugeza serivisi zinoze ku bayigana harimo amashami 28 n’aba-agents 650 ifite hirya no hino mu gihugu. Hari kandi ATMs zigera kuri 36, Internet Banking na Mobile Banking (*505# na Coge mBank) byemerera abakiliya kubitsa no kumenya uko konti zabo zihagaze batagombye kujya ku mashami. Inafite ikarita ya Smartcash ifasha kwishyura no kubikuza mu Rwanda n’amakarita ya Mastercard (Debit, Credit na Prepaid) afasha abayakoresha kwishyura no kubikuza ku Isi hose.
Amafoto: Himbaza Pacifique


text:
Amatariki y’ingendo ku banyeshuri yatangajwe
None tariki ya 21 Ukwakira, minisiteri y’Uburezi yatangaje amatariki y’ingendo ku banyeshuri bazasubukura amasomo nyuma y’igihe asubitswe kubera icyorezo cya Coronavirus, aho aba mbere bazatangira kujya ku mashuri yabo ku itariki ya 29 Ukwakira uyu mwaka.
Minisiteri y’Uburezi iherutse gushyirwa ahagaragara ingengabihe y’itangira ry’amasomo, igaragaza ko ku wa 2 Ugushyingo 2020 aribwo amashuri yisumbuye ku biga mu mwaka wa Gatatu, uwa Gatanu n’uwa Gatandatu azasubukurwa. Kimwe n’abiga mu mashuri y’imyuga n’ubumenyingiro, abo mu wa Gatatu, uwa Kane n’uwa Gatanu n’abo mu mashuri nderabarezi bazasubira ku mashuri bo mu mwaka wa mbere, uwa kabiri n’uwa gatatu.
Abanyeshuri bazajya ku bigo byabo mu byiciro bikurikira;
- Ku wa 29 Ukwakira 2020 abazajya ku mashuri ari abiga ku mashuri yo mu Turere twa Gisagara, Huye na Muhanga mu Ntara y’Amajyepfo; abiga i Karongi na Rutsiro mu Ntara y’Iburengerazuba hamwe n’abiga mu Turere twa Nyarugenge, Kicukiro na Gasabo mu Mujyi wa Kigali.
- Ku wa 30 Ukwakira, abanyeshuri bazajya ku mashuri yabo ni abiga mu Turere twa Nyaruguru na Nyamagabe mu Ntara y’Amajyepfo hamwe na Rusizi na Nyamasheke mu Ntara y’Iburengerazuba.
- Naho tariki ya 31 Ukwakira, hazagenda abiga mu turere twa Nyanza, Kamonyi na Ruhango mu Ntara y’Amajyepfo hamwe na Ngororero, Rubavu na Nyabihu mu Burengerazuba.
- Ku Cyumweru tariki ya 1 Ugushyingo, hazagenda abanyeshuri biga mu bigo by’amashuri byo mu Ntara y’Iburengerazuba n’iy’Iburasirazuba.
Ku banyeshuri bazasubukura amasomo yabo mu minsi izakurikiraho nabo bahawe amatariki yo kujya ku ishuri nkuko bigaragara mu ibaruwa ya minisitiri w’uburezi iri ku mugereka w’iyi nkuru.
Ababyeyi barasabwa kubahiriza ingengabihe y’ingendo bakohereza abana hakiri kare kugira ngo bagere ku mashuri ku gihe. Ibi binajyana no kubaha amafaranga y’urugendo azabageza ku mashuri yabo, ikanasaba abashinzwe uburezi mu turere no mu mirenge gukurikirana igikorwa cyo kwakira abana aho abagenzi bategera imodoka no kugenzura uko bakirwa mu bigo bigaho.


text:
PASCO umuririmbyi mushya ufite impano we na Papa Cyangwe bakoze indirimbo ‘Perfect’
Nsengiyumva Pascal, uzwi nka Pasco ni umwe mu bahanzi bashya bigaragaje nk’abanyempano mu muziki w’u Rwanda mu mwaka wa 2020, yitezweho byinshi muri 2021 mu gihe yaterwa ingabo mu bitugu n’Itangazamakuru ry’imyidagaduro nk’uko abivuga.
PASCO ni imari ikizitse mu isayo rikomeye, ni umusore ufite ubuhanga butangaje mu kuririmba, kwandika neza biherekejwe n’ikinyabupfura, yamenyekanye cyane mu Karere ka Rubavu aho akomoka.
Mu rwego rwo kwagura iterambere rye mu muziki, Pasco yashyize hanze indirimbo yise ‘Perfect’ yakoranye na Papa Cyangwe uri mu bakunzwe n’urubyiruko muri iyi minsi.
Ifite inyikirizo igira iti: “Ari perfect uwo mbabwira njye, Ari perfect
Mugereranye na Shaddy Boo, Mugereranye na Yolo Queen, Mugereranye na Kate Bashabe, Ni sexy girl Ari perfect.”
Yabwiye UMUSEKE ko kuyikorana na Papa Cyangwe ari uko ari mu bahanzi beza barikwigaragaza muri Muzika Nyarwanda ko guhitamo gukorana na we yagendeye no ku kuntu yanditse.
Pasco ati “Iyi ndirimbo icyo nyitezeho ni uko hari urwego nariho igiye kumvanaho ikangeza kurundi rwiza kurushaho.”
Pasco avuga ko gukorana indirimbo na Papa Cyangwe ari intangiriro yo gutangira gukorana n’abandi bahanzi bafite izina kugira ngo indirimbo ze zigere kure.
“Ni intangiriro y’ubufatanye n’abahanzi bafite izina, ni mu rwego rwo kugira ngo indirimbo zanjye zigire aho zigera, abakunzi ba Papa Cyangwe bayakiriye neza.”
Pasco ni umuhanzi w’umuhanga mu njyana ya RnB, Pop na Zouk ari na zo yibandaho cyane mu muziki we.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
Iyo muganira ni umusore ukunda guseka, ucisha macye usubizanya ubwitonzi n’ubushishozi, avuga ko adacika intege mu buzima bwe kuko afite icyerekezo mu buhanzi.
Ati “Icyerekezo cyanjye muri muzika ni ukuba umuhanzi ufite icyo amariye sosiyete atari uwirebaho gusa ntacyo amariye abandi. Ubwo ni ukuvuga ubutumwa buri mu bihangano byanjye bigahindura benshi mu buryo bwiza. Gahunda mfite muri muzika ni ugukora cyane ngeza ku bakunzi b’ibikorwa byanjye ibintu byiza.”
Iyi ndirimbo irimo akaboko ka Prophet Sultan Eric wabengutse impano ya Pasco akiyemeza kumukorera indirimbo, ibintu Pasco asobanura nk’umugisha kuri we anashimira Prophete Sultan Eric wamufashije.
Uyu musore afite indirimbo 4 ziri hanze harimo imwe yabashije gukorera amashusho ariko akaba anumvikana mu ndirimbo nyinshi z’abahanzi yagiye afasha mu Rwanda.
‘Parfect’ yakozwe na Knox Beat muri Monster Record mu buryo bw’amajwi, amashusho atunganywa na Eazy Cut.
NDEKEZI JOHNSON / UMUSEKE.RW


text:
Inkuru: Umunsi w’urubanza -Ubuhamya bw’umukristo
Nyuma yo kubaho ubuzima bw’amakuba kw’isi, igihe cyarageze burarangira nitaba Imana. Ikintu cya mbere nibuka ni uko nisanze nicaye ku ntebe mu cyumba bategererezamo gisa n’icyumba cy’urukiko. Inzugi zirakingurwa barampamagara ngo nze nicare mu myanya yo kuburaniramo.
Nitegereje neza mbona umushinjacyaha araje n’uburakari bwinshi, yasaga n’umuntu w’ikihebe, andebana umujinya mwinshi ntazi n’icyo anziza. Kuva nabaho niwe muntu mubi wa mbere bigeze aho nari mbonye. Nuko ndicara, mbona ibumoso bwanjye hicaye umushinjuracyaha (avoka), Umugabo w’igikundiro cyinshi wuzuye ituze n’amahoro, nabonaga muzi ahantu. Nuko urugi rw’utwumba two ku mpande z’iyo nyubako ruba rurakingutse, Umucamanza aba aturutseyo mw’ikanzu ye ndende cyane y’umweru. Yarabagiranaga ubwiza ku buryo ntabashaga kumukuraho amaso. Nuko afata ibyicaro bye, aravuga ati “Mureke dutangire.”
Noneho umushinjacyaha aba aragurutse ati “Amazina yanjye ni Satani, ndi hano ngo mbereke ko uyu mugaho akwiye kujya ikuzimu.” Nuko arakomeza, atangira avuga ukuntu nabeshyaga abantu, ibintu byose nibye, ubwo nacaga inyuma inshuti n’umuryango nkabahemukira. Mbese satani avuga ibintu byose bibi bikabije nakoze mu buzima bwanjye, uko arushaho kuvuga umutima ukarushaho kuncira urubanza, kuko ibyo yavugaga byose byari byo koko, mpita mbona ukuntu ndi mubi birenze uko nabyibwiraga ubwoba buranyica, ndeba hasi ngo ntagira n’uwo duhuza amaso kubera isoni nyinshi, ndetse na avoka wanjye natinye kumureba mu maso ubwe kandi ari we undengera. Kuko satani yavuze ibintu byinshi bitagira ingano nakoze, ndetse nanjye ubwanjye nari naribagiwe.
Satani yarandakaje uburyo anshize ku karubanda kandi ntacyo nakwireguza, ndetse n’umushinjuracyaha wanjye nawe yumiwe yacecetse nkabona ntari kumburanira, mu mutima ndatekereza nti “Akanjye karashobotse noneho.”, Satani arangiza ibirego bye byose, arangije n’umujinya mwinshi ati “Uyu muntu akwiriye kujya ikuzimu. Ibyo aregwa byose biramuhama mubyo navuze ntacyashoboye gushinjurwa, kandi ntawabinyomoza n’umwe hano- ndetse nawe ubwe. Ubutabera bugomba gukora uyu munsi.”
Nuko baha umushinjuracyaha wanjye ijambo ngo nawe avuge kubyo Satani yari amaze kunshinja. Nuko asaba urukiko ko yakwegera imbere aho nari ndi, umucamanza aramwemerera nubwo satani yarimo ateza akavuyo yabyanze. Nuko arahaguruka atangira kuza imbere, mwitegereje ntangira kubona imbaraga n’ubwiza bye neza noneho uko akomeza ansatira. Mpita mbona koko ndamuzi. Mbona Ni Yesu umukiza wanjye uje kumburanira. Nuko ahagarara aho nari ndi, abanza abwira umucamanza ati “Bite Data”, ubundi arahindukira atangira kubwira abari aho bose ati:
“Satani yari mu kuri ubwo yashinjaga uyu muntu ko yacumuye, ndetse n’ibyo yamureze byose ni byo pe nta kimwe nahakanamo. Kandi koko yego nibyo ingororano z’icyaha ni urupfu, uyu mugabo akwiye guhanwa iteka ryose”. Nuko Yesu ariruhutsa arongera arahindukira areba Se n’amaboko arambuye aramubwira ati “ARIKO…Naramupfiriye ku musaraba kugirango uyu muntu azabone ubugingo buhoraho, kuba yaranyemereye rero ngo mubere umurengenzi n’umukiza, uyu ni uwanjye.”, nuko Yesu yungamo ati “Izina rye ryanditse mu gitabo cy’ubugingo, ntawushobora kumukura mu maboko yanjye. Satani ntarasobanukirwa neza yuko ubutabera bw’uyu muntu bwasojwe igihe yakiraga imbabazi n’ubuntu byanjye wasohoje ubutabera ku bwe.”
Nuko Yesu arangije kuvuga, asubira kwicara, mbere yuko yicara areba Se aramubwira ati “Nta kindi gisigaye cyo gukora, Byose narabirangije ku musaraba.”
Umucamanza aterura inyundo ye y’ububasha bukomeye ayihonda hasi cyane ati “UYU MUNTU ARABOHOWE–IGIHANO AKWIRIYE CYARANGIJE KWISHYURWA CYOSE, URUBANZA RURARANGIYE!”
Nuko umucunguzi wanjye amfata ukuboko turigendera, turi kurenga numva satani n’umushiha ari kwitotomba ati “Sha sinzacika intege, Ukurikiraho we ni uwanjye.”, nuko mbaza Yesu ubwo yari atangiye kumpa amabwiriza yibikurikiraho, nti “Hari urubanza wari watsindwaho?”
Kristo mu rukundo rwinshi aranyitegereza aramwenyura ati “Uwaje wese angana akanyiringira ngo murengere yabonye nk’ibyo ubonye nawe, BYOSE BYARISHYUWE.”
1Timoteyo 2:5-6 Kuko hariho Imana imwe, kandi hariho Umuhuza umwe w’Imana n’abantu, na we ni umuntu, ari we Yesu Kristo witangiye kuba incungu ya bose. Ibyo byahamijwe mu gihe cyabyo
Yohana 3:36 uwizera uwo Mwana aba abonye ubugingo buhoraho, ariko utumvira uwo Mwana ntazabona ubugingo, ahubwo umujinya w’Imana uguma kuri we.


text:
Uyu muhanzi wamenyekanye mu bihe byashize muri ibi biganiro yatanze yasabye urubyiruko kugira ubuzima bufite intego.
Mu buhamya bwe yavuze ko yavukiye mu buhunzi ndetse ababyeyi be bitaba Imana afite imyaka itandatu gusa aboneraho kubwira urubyiruko ko iyo yishora mu biyobyabwenge aba yarapfuye kera cyangwa se akaba ari undi muntu uraho utatanga umusanzu ku gihugu cye.
Kayitare yatanze urugero rw’ukuntu yigeze kunywa ibirahure bitatu by’umuvinyo (wine) arasinda cyane bituma abyuka yababaye cyane.
Ati “Nababajwe n’uburyo nayobowe n’inzoga kandi arinjye wayinyoye. Nahise mfata umwanzuro wo kureka kunywa ibintu bisembuye, nkabaho mu buzima bushya kandi bufite aho bugana.”
Uru rugero Kayitare yarutanze ashaka kumvisha urubyiruko ko rugomba kumenya kwifatira ibyemezo ndetse no kugira ubuzima bufite intego buzira ibiyobyabwenge n’ivangura iryo ariryo ryose harimo n’irishingiye ku miterere y’umuntu.
Uru rubyiruko rwaganirijwe kandi ku kuboneza urubyaro, kwirinda indwara zandurira mu mibonano mpuzabitsina ndetse n’ibiyobyabwenge. Rwanagaragarijwe n’amoko atandukanye y’ibiyobyabwenge n’ingaruka zabyo.
Urubyiruko nk’icyizere cy’igihugu cy’ejo rwagaragarijwe impamvu indwara zandurira mu mibonano mpuzabitsina ari ikibazo kuri rwo no ku muryango Nyarwanda muri rusange.
Umuyobozi w’Umurenge wa Mageragere, Hategekimana Silas, mu ijambo rye yashimiye Amahoro Human Respect by’umwihariko Kayitare wawushinze ndetse abashimira n’igikorwa bakoreye abaturage batishoboye bo mu murenge ayobora wa Mageragere bakabarihira mituweli.
Yasabye urubyiruko kwirinda ibiyobyabwenge, inda zitateganyijwe no kwirinda indwara zandurira mu mibonano mpuzabitsina. Yabasabye kurangwa n’ikinyabupfura.
Nyuma y’inyigisho rwahawe, urubyiruko rwiganjemo ababyariye mu rugo bagenewe ibiribwa birimo amavuta yo guteka, umuceri, kawunga, ibishyimbo n’isukari.
Amahoro Human Respect ni umuryango ugamije kubungabunga uburenganzira bwa muntu n’ubuzima muri serivisi zitandukanye zigenewe ikiremwamuntu aho kiva kikagera harimo n’ubuvugizi.
Kayitare Wayitare Dembe washinze uyu muryango, yahishuye ko Mageragere ikitwa Butamwa ariho yandikiye indirimbo ye ya mbere yise ‘Mujye mukundana Rubyiruko’.
Kayitare afite album ebyiri zirimo ‘‘Abana ba Afurika’’ na ‘‘East Africa’’. Kuva mu 2020 ari gukora ku yindi nshya yitiranwa n’umwana we ‘‘Hirwa’’.
Uyu muhanzi yatangiye umuziki muri Mutarama mu 2004 , mu 2008 aza gushyira hanze Album yitwa ‘‘Abana ba Afurika’’ nyuma y’aho amara igihe kinini atumvikana mu ruhando rwa muzika mu Rwanda. Yamenyekanye mu ndirimbo zirimo izikangurira urubyiruko kwirinda Sida.


text:
YASUWE 52
Abakobwa tuzi kwifata, kandi niyo kwifata bitunaniye twigirira isoni, umukobwa akenshi iyo akunze umuhungu abigira ibanga akicecekera. Burya niyo yaba umugore mwashakanye, ashobora kumva abishatse ko mutera akabariro ariko akiyumanganya akicecekera. Nubwo bimeze gutyo hari ibintu ukorera umugore bigatuma we ubwe akwingingira ko mukora urukundo.
1.Kumwiyegereza.
Kwiyegereza mvuga hano ntabwo ari ukumugundira. kwiyegereza umuntu ntabwo bisaba ngo mube muri kumwe, ahubwo ni ukumwiyegereza mu buryo bw’ibitekerezo. Kwiyegereza umuntu bisaba ko umubwira ibyawe, ukamubwira amakuru yawe, amarangamutima yawe, ibyo ukunda, ibyo wanga, uko umerewe muri wowe, niba wariye, niba wishimye, niba hari icyakubabaje.
Noneho nawe ukamubaza uko ameze nawe akakubwira uko amerewe muri we. Yaba hari ikibazo afite ukamwihanganisha, ukamuhumuriza ukamwereka ko muri kumwe. Ibi bituma umuntu nubwo yaba ari kure yawe, umwiyegereza bigasa nk’aho muri kumwe mu buryo bw’imitekerereze mufite ibyiyumviro bimwe.
2.Kumutegura
Abantu benshi iyo bumvise gutegura, bahita babyitiranya no gukorakora nyamara sibyo mvuga hano. Gutegura ndi kuvuga hano n’uguteguza umuntu ko hari igikorwa kandi ukamunyuriramo muri make uko kiri bugende. Urugero niba muri bubonane nimugoroba, mugitondo uba ugomba kumwibutsa ko hari gahunda, byagera na saa sita nabwo ukongera ukamwibutsa.
Mu kumwibutsa ugerageza kumubwira ibyo uri bumukorere, uti:”Ndaguhobera cyane nkwiyegereze, ndaguterura, ndaguheka, ndagusomagura.” Mbese ukamubwira ibyo uri bumukorere. Ibi bituma atangira kubitekerezaho bitaraba, agatangira kugira ibyiyumviro by’ukuntu nimuhura biraba bimeze. Uko abitekerezaho rero bituma agira ubushake bwinshi bukagenda bwiyongera uko amasaha akura.
3.Kumwinjiza mu mwanya
Iki gice ngezeho nicyo abantu benshi bakunda. Izi ngingo 2 zibanza iyo wazikoze neza, iyi ya 3 yo irikora. Mu kumwinjiza mu mwanya rero, ibintu byose bigomba kuba biteguye neza. Ugomba kuba ufite isuku, wiyuhagiye ntabyuya bikuriho, aho mugiye kubikorera hari isuku.
Hari utuntu tw’ingenzi ugomba kwitaho natwo tugufasha kumwinjiza mu mwanya turimo imibavu utera munzu, umuziki mwiza utuje, bikaba akarusho iyo ufite indabo n’amabuji cyangwa amatara y’amabara kuko kubikorera mu mwijima ni bibi.
Mu kumwinjiza mu mwanya wirinda kuvuga amagambo menshi, uvuga make, kandi ukajya uvuga ijwi rito usa n’uwongorera, ukamubwira ko umukunda, ukamubwira ko ari mwiza, ukamutaka ukamutera imitoma. Noneho ugatangira kumukoraho buhoro buhoro, kandi iyo utagingiye kumukoraho ukora kuburyo ikiganza cyawe kitongera kumuvaho.
Mu kumukoraho wibanda kubice birusha ibindi mu kumwongera ubushake. Aha rero iyo muhageze umugore we ubwe akwingingira ko mubikora, wabyanga akagufata kungufu.


text:
Uyu muhanzi yavutse mu mwaka wa 1974 ariko uwo mwaka ukaba awushidikanywaho kubera ko atigeze abona ababyeyi be kugira ngo bamubwire igihe nyacyo yavukiye, akaba yaravukiye ahitwa Kalehe muri Repubulika Iharanira Demokarasi ya Congo.
Arubatse, yashakanye na SALAMA Diane, bafitanye abana 3 Abakobwa 2 n’umuhungu 1. Uyu ni umuhanzi BAHATI Alphonse aririmba indirimbo zihimbaza Imana ni umwe mu bahanzi bamaze kubaka amateka akomeye mu mitima y’abanyarwanda mu buryo budasubirwaho. Akaba kandi yaradutangarije ko yifuza ko amateka yamuzika yahinduka mu Rwanda abahanzi bakagira uruhare rufatika mu iterambere ry’igihugu, aho ahamagarira abahanzi gutanga ubutumwa bushingiye ku bikorwa.
Tariki ya 03/04/2011 saa saba z’amanywa salle nini ya ULK Gisenyi yari yakubise yuzuye dore ko icyo gitaramo kitabiriwe n’abantu basaga 2000 mbere y’uko icyo gitaramo gitangira, yagiranye ikiganiro gito n’abanyamakuru maze abatangariza ko: Icyi gitaramo cyitabiriwe n’abantu b’ingeri zitandukanye n’abandi bahanzi b’inshuti za Bahati bari baje kumushyigikira muri icyo gikorwa. Aha twavutga nka Liliane KABAGANZA, Aline GAHONGAYIRE, UWIMANA Aimé, BIZIMANA Patient . Papa Maurice HAKIZIMANA,The Blessing na bamwe mu baririmbyi ba AZAPH.
Amafaranga yabonetse ni 625.400 Frw haboneka n’inka yatanzwe n’umugirangeza hatangwa n’amashati 30 nayo yatanzwe n’umugiraneza. Tariki ya 19/01/212 nibwo umuhanzi BAHATI Alphonse yashyikirije imiryango yababuze ababo mu gitero cyakozwe n’abacengezi ku modoka ya Bralirwa, Abaha chèque y’amafaranga 625.400 icyo gikorwa kandi kikaba cyarahuriranye no kwibuka ku nshuro ya 14 abakozi 39 ba Bralirwa bishwe n’Abacengezi icyo gihe.
Icyo gikorwa cyitabiriwe n’Abayobozi mu Nzego zitandukanye hari Depite MUSABYEMUNGU Anne Marie, Vice Mayor ushinzwe imibereho myiza y’abaturage, uhagarariye Umuyobozi w’ikigo cy’Itangazamakuru ORINFOR, uhagarariye umuyobozi wa Police Rubavu ndetse n’Umuyobozi wa Bralirwa Gisenyi ndetse na chef du personnel wa Bralirwa yari ahari. Cyitabiriwe kandi na bamwe mu nshuti ze z’abahanzi nka King James umenyerewe mu ndirimbo zitandukanye na Bizimana Patient ndetse na Bitangimana Théoneste.
Depite MUSABYEMUNGU Anne Marie mu gushimangira ibyishimo bye kuri uyu muhanzi yamwemereye ku mukoreshereza DVD y’indirimbo ze kugira ngo zikomeze zigeze ubutumwa ahantu hose. Tubibutse ko no muri 2004 yigeze gutegura igiterane gikomeye muri stade ya Gisenyi, cyari gifite intego igira iti “Kwibuka imbaraga z’Imana no kubabarira ababagiriye nabi ubwo babarasaga muri Bus ya Bralirwa. Mu bindi twifuje kumenya n’iki uyu muhanzi akora nyuma yo kuririmba akaba yadutangarije ko acuruza imodoka, tumubajije icyo akunda mu buzima bwe, yatubwiye ko akunda umuryango we cyane.
Reba Video
Urukundo
Umuhanzi Alphonse Bahati abenshi bita umusaza muri gospel ni muntu ki?
at 05:55
Labels: abahanzi nyarwanda